title: Edward Rydz-Śmigły

text: Puolan–Neuvosto-Venäjän sodassa 1919–1921 taisteltiin kahden uuden valtion välisestä rajasta. Rydz-Śmigły johti sodassa joitakin onnistuneita hyökkäyksiä, kunnes puolalaiset joutuivat vetäytymään puna-armeijan vastahyökkäyksen jälkeen. Varsovan taistelussa, jossa Rydz-Śmigły komensi keskistä rintamaa, Puola saavutti kuitenkin voiton. Rauhan jälkeen hän toimi Puolan armeijan tarkastajana Vilnassa ja Varsovassa.


title: Edward Rydz-Śmigły

text: Vuonna 1926 Piłsudski järjesti vallankaappauksen, jossa Rydz-Śmigły asettui tukemaan entistä komentajaansa. Tämä ei unohtanut upseerinsa lojaalisuudenosoitusta. Piłsudskin kuoltua toukokuussa 1935 Rydz-Śmigły rupesi presidenttiehdokkaaksi, mutta teki vallanjakosopimuksen istuvan presidentin Ignacy Mościckin kanssa voittaakseen pääministeri Walery Sławekin. Rydz-Śmigłystä tuli todellisuudessa Puolan korkein johtaja, vaikka Mościcki säilytti virkansa ja asemansa. Vaikka Puolan poliittinen eliitti, Sanacja yritti luoda Rydz-Śmigłylle samanlaista sankarikulttia, joka oli ympäröinyt Piłsudskia, Rydz-Śmigłyn hallintoaikaa kutsutaan joskus "diktatuuriksi ilman diktatuuria", sillä hän ei ollut Piłsudskin kaltainen vahva ja näkyvä yksinvaltias. Tämä aiheutti närää "piłsudskilaisissa" ja Sławekin tukijoissa, ja hallinto siirtyi enemmän autoritäärisyyttä ja konservatiivisuutta kohti.


title: Edward Rydz-Śmigły

text: Rydz-Śmigły oli asenteiltaan antisemitistinen. Piłsudskin hallintoaikana syntynyt nationalismi vahventui. Puolan juutalaisten olot olivat heikentyneet jo ensimmäisen maailmansodan lopusta lähtien ja ne kurjistuivat edelleen Rydz-Śmigłyn aikana.


title: Edward Rydz-Śmigły

text: Natsi-Saksa miehitti Tšekkoslovakian ja teki Slovakiasta nukkevaltionsa keväällä 1939. Rydz-Śmigły näki lännestä uhkaavan vaaran, mutta hänen varoituksiaan ei kuitenkaan otettu vakavasti kaikissa hallintoelimissä. Hän yritti neuvotella tukisopimusta Neuvostoliiton johdon kanssa, mutta pidättäytyi Lännen tukemista ehdoista, joiden mukaan puna-armeija olisi voinut kriisin aikana edetä Puolan maaperälle. Rydz-Śmigłyn mukaan ei ollut ensinnäkään varmaa, että Neuvostoliitto todella auttaisi kriisin hetkellä ja jos se auttaisi, sen joukot eivät välttämättä lähtisi pois.


title: Edward Rydz-Śmigły

text: Piłsudskin ja myöhemmin Rydz-Śmigłyn politiikka oli epäonnistunut laajalti turvallisuuspoliittisissa kysymyksissä. Kun sota alkoi käydä todennäköiseksi Puola huomasi omaavansa pitkän rajan läntistä vihollistaan vastaan. Sillä ei ollut myöskään todellisia liittolaisia naapureinaan. Iso-Britannia ja Ranska takasivat Puolan itsenäisyyden. Tähän Rydz-Śmigłyn viimeinen puolustussuunnitelma nojasi, tietämättä ettei länsiliittoutuneilla juuri ollut aikomuksia auttaa maata, jonka itsenäisyyden ne olivat taanneet puheissaan.


title: Edward Rydz-Śmigły

text: Vieraillessaan aiemmin Ranskassa Rydz-Śmigły oli leuhkinut kenraali Maurice Gamelinille, ettei Puola tarvitse Maginot-linjan kaltaisia puolustusrakennelmia, sillä sen asevoimien taistelukyky perustuu liikkuvuuteen. Tällä ajatuksella ei ollut juuri mitään tekemistä todellisuuden kanssa. Sodan aattona Puolalla oli 313 panssarivaunua, jotka olivat hajautettu tukiaseiksi jalkaväkiyksiköihin. Vastaavasti Saksalla oli käytössään 2 600 tankkia. Myös ilmavoimien tilanne oli todellisuudessa surkea: 388 lähinnä vanhentunutta taistelukonetta Saksan 1 900 konetta vastaan.


title: Edward Rydz-Śmigły

text: 1. syyskuuta 1939 natsi-Saksan hyökätessä Puolaan Rydz-Śmigły nimitettiin asevoimien komentajaksi. Huolimatta urheasta vastarinnastaan puolalaiset jäivät jatkuvasti alakynteen hiotulle ja modernille sotakoneelle. Rydz-Śmigły oli myös levittänyt joukkonsa leveäksi ja liian ohueksi rintamaksi, joka oli tasaisen altis saksalaisten joukkojen puhkaistavaksi. Rydz-Śmigły syyllistyi strategiseen virheeseen jakaessaan joukkonsa yrittäessään puolustaa kaikkea. Poliittisista syistä hän ei halunnut luovuttaa entisiä Saksalle kuuluneita alueita, taloudellisista syistä hän yritti suojella Ylä-Sleesian merkittävää kaivosaluetta ja strategisista syistä hän halusi viivyttää saksalaisia, jotta ehtisi koota kunnon puolustukseen tarvittavat divisioonat.


title: Edward Rydz-Śmigły

text: Neuvostoliiton osallistuttua hyökkäykseen 17. syyskuuta Rydz-Śmigły ymmärsi kaiken vastarinnan turhaksi ja määräsi joukot vetäytymään Romaniaan välttäen taistelukosketusta puna-armeijan kanssa. Vaikka marsalkan vetäytyminen oli kyseenalainen teko, määräys pelasti puolalaisia sotilaita, jotka saattoivat jatkaa taistelua myöhemmin liittoutuneiden riveissä. Rydz-Śmigły internoitiin Romaniassa.


title: Edward Rydz-Śmigły

text: Rydz-Śmigłyn kyvyt sotapäällikkönä jäivät selvästi jälkeen hänen taidoistaan rintamakomentajana. Vuonna 1922 Piłsudski oli kirjoittanut ehkä osuvan arvion Rydz-Śmigłystä sotilasjohtajana: ”Operatiivisessa työssä hänen toimintansa osoittaa tervettä järkeä ja hänellä on suuresti itsepäistä energiaa. Voin suositella häntä kenelle vain armeijan komentajaksi, mutta en ole varma siitä, onko hänellä riittäviä kykyjä toimia ylipäällikkönä kahden valtion välisessä sodassa”. Rydz-Śmigły otti vastuun tappiosta omille harteilleen.


title: Edward Rydz-Śmigły

text: Internointinsa aikana Rydz-Śmigły alkoi perustaa Puolan vastarintaliikettä, jonka hän kokosi Piłsudskin muistolle uskollisten upseerien ympärille. Hänen tehtävänsä otti kuitenkin Władysław Sikorski. Rydz-Śmigły pakeni Unkariin joulukuussa 1940. Sieltä hän matkusti takaisin Varsovaan lokakuussa 1941. Hän luopui marsalkan arvostaan toimiakseen tavallisena vastarintaliikkeen jäsenenä. Hän kuoli kuitenkin yllättäen sydänkohtaukseen 2. joulukuuta 1941.


title: Edward Rydz-Śmigły

text: Elintavoiltaan Rydz-Śmigły oli pääosin askeettinen. Hän poltti halpoja savukkeita ja hänen asuntonsa oli niukasti sisustettu. Hän nukkui rautasängyssä. Rydz-Śmigły oli innokas Napoleonin ajan historian harrastaja ja tutkija.


title: Maastopolkupyörä

text: Maastopolkupyörä, erityisesti maasto-olosuhteisiin sopiva polkupyörämalli syntyi 1970-luvun alussa, kun joukko nuoria sanfranciscolaisia huomasi, kuinka hauskaa oli ajaa moottoripyörällä alas 748 metrin korkuisen Mount Tamalpais -vuoren rinteitä, Marinin piirikunnassa Kaliforniassa. Viranomaiset eivät hyväksyneet raskaiden pyörien aiheuttamaa eroosiota ja meluhaittoja. Nuoret korvasivat moottoroidut ajoneuvot vanhoilla, raskaiksi ja kestäväksi tehdyillä paksurenkaisilla "Schwinn Excelsior" -pyörillä , jotka oli tehty aikoinaan lapsille moottoripyörien korvikkeiksi. Nämä pyörät saattoivat painaa jopa 27 kiloa ja usein niissä oli vain yksi vaihde ja jalkajarru, mutta sen ei koettu olevan este, sillä näillä pyörillä ajettiin ainoastaan alamäkeen ja ylös päästiin kuorma-auton kyydillä.


title: Maastopolkupyörä

text: Myöhemmin lajin aktiiviset harrastajat, kuten Joe Breeze, Gary Fisher, Charlie Cunningham, Keith Bontrager ja Tom Ritchey alkoivat kehittää 1970-luvulla monipuolisemmin maastoon sopivia, vieläkin kestävämpiä pyörämalleja, joilla pystyttiin ajamaan ensimmäisiä pyöräkilpailuja Kalifornian kukkuloilla. Maastopyöräilystä tuli suosittu laji 1980-luvulla ja Atlantan olympialaisissa vuonna 1996 siitä tuli olympialaji.


title: Maastopolkupyörä

text: Hybridipolkupyörä on maastopolkupyörä, johon on liitetty tavallisen vaihdepolkupyörän ominaisuuksia.


title: Maastopolkupyörä

text: Trailipyörä-nimitystä käytetään täysjousitetuista maastopyöristä, joissa "joustomatka" on hieman pidempi kuin tavallisissa maastopyörissä. Trailipyörä on tarkoitettu monipuoliseen maastoon.


title: Maastopolkupyörä

text: Trailipyörän runko on peruspyörään verrattuna jykevämpi. Yleisimmät runkomateriaalit ovat alumiini ja hiilikuitu. Trailipyörissä suositaan yleensä riser-tankoa mukavamman ajoasennon ja teknisessä ajossa helpomman hallittavuuden saavuttamiseksi. Edessä ja takana on joustomatkaa 10–15 cm. Jousituksen keinumista ovat estämässä järjestelmät takaiskareissa ja joustohaarukoissa. Pyörän paino on noin 12–15 kg. Levyjarrut ovat suositeltavat. Renkaat ovat hieman leveämmät kuin xc-pyörissä.


title: Hybridipolkupyörä

text: Hybridipolkupyörä on polkupyörä, jossa yhdistyvät maantiepolkupyörän ja maastopolkupyörän ominaisuudet . Yleensä hybrideissä on 622 mm (28") vanteet maastopyörissä yleisesti käytettävien 559 mm (26") vanteiden sijasta. Muu tekniikka on samankaltaista maastopyörien kanssa, joskin pelkästään hybrideihin tarkoitettuja osiakin on olemassa. Rungon mitoitus hybrideissä vaihtelee melko paljon, jotkut mallit ovat pitkähköjä, maantieretkiin sopivia, jotkut taas hyvinkin pystyssä ajettavia parhaiten lyhyille matkoille ja kaupunkiin sopivia. Pyörätyyppi on varsin suosittu koska se soveltuu monenlaiseen ajoon.


title: Taittopolkupyörä

text: Taittopolkupyörä (englanniksi "folding bicycle") on polkupyörä, jonka rungon taitettua kahtia saranakohdastaan avaamalla kiinnitys. Yksiosaisessa rungossa rungon taittaminen tarvitsee vain yhden saranan. Taittopolkupyörissä voi rungossa olla myös kaksi niveltä, jolloin pyörä kokoon taitettuna on vieläkin pienempi.


title: Taittopolkupyörä

text: Taittopolkupyörän toiminta-ajatuksena on säästää tilaa kuljetettaessa polkupyörää käyttöpaikalle ja takaisin, jotta sitä voitaisiin kuljettaa helposti esimerkiksi henkilöauton tavarasäiliössä, junassa, pienveneessä, linja-autossa ja lentokoneessa tai kantaa laukussaan.


title: Taittopolkupyörä

text: Yleisin taittopolkupyörien käyttäjäryhmä ovat työmatkapyöräilijät, sillä nopeasti ja pieneen kokoon taittuvan pyörän voi ottaa käsimatkatavarana kaikkiin joukkoliikennevälineisiin ilman lisämaksua. Kotona taittopyörää voi säilyttää komerossa tai vaatenaulakossa. Työpaikalla pyörän voi viedä esimerkiksi oman työpöydän alle. Taittopolkupyörien yleistymisen syynä on myös autoilun kallistuminen ja pysäköintimahdollisuuksien sekä kalleus että väheneminen.


title: Taittopolkupyörä

text: Taittopolkupyörän malli on aikaisemmin kaupungeissa käytettyjen nuorisopyörien, kuten Jopon, Ponin tai niitä muistuttavan 1970-luvun Nopsan kaltainen. Taittopyörässä on matala runko ja pienet, usein enintään vain 20 tuumaa halkaisijaltaan olevat renkaat, jotka tekevät siitä vähän tilaa vievän.


title: Taittopolkupyörä

text: Yksiosaisen rungon taittamiseen tarvitaan yksi runkosarana, jonka lukitsin on varmistettu aukeamiselta ajon aikana. 1970-luvulla taittopolkupyörien rungon sarana oli yleensä keskellä runkoa ja lukittu salvan lisäksi myös ruuvilla. Uusissa malleissa on oma varmistussalpa, jolloin ruuvin kiinni ruuvaamiseen ei tarvitse käyttää aikaa. Jotkin valmistajat ilmoittavat pyörän ajokuntoon saattamisen tarvittavan ajan vaihtelevan mallista riippuen 10 sekunnista 15 sekuntiin.


title: Taittopolkupyörä

text: Runkosaranan paikkoja ovat olleet myöhemmin rungon etuosa lähellä haarukkaa tai myös lähellä satulanputkea. Rungon muoto on muuttunut suorasta putkesta kaarevaksi.


title: Taittopolkupyörä

text: Bromptonissa, on kaksi runkoniveltä, jolloin rungon pituus (akseliväli) on vain 20 mm vähemmän kuin isolla miesten pyörällä. Rungon lyhyys korvataan sillä, että satulan putki osoittaa tavanomaista voimakkaammin takaviistoon ja polkupyörän ohjaustangon putki etuviistoon.


title: Taittopolkupyörä

text: Taittopolkupyörä on pienikokoinen yleispyörä, joten sen runko ei voi olla pitkä eivätkä renkaat voi olla suuret. Ne voivat olla halkaisijaltaan normaalin polkupyörän 26 tai 28 tuuman kokoiset. Ajossa 20 tuuman rengas poimii kuopat huomattavasti herkemmin kuin isommat renkaat. Tasaisilla alustoilla vakiopolkupyörän ja taittopolkupyörän ero on vähäisempi.


title: Taittopolkupyörä

text: Taittopolkupyörän perusmalli on ketjuvetoinen ja yksivaihteinen, mutta jotkin valmistajat, kuten yhdysvaltalainen Dahon ovat tuottaneet jo napavaihteella ja ratasvaihteella toimivia malleja.


title: Taittopolkupyörä

text: Taittopyöristä pyritään tekemään kevyitä, mutta kaikkein perinteisimpiin menetelmiin ja ratkaisuihin perustuvien taittopolkupyörien paino voi olla lähes 15 kiloa. Alun perin taittopolkupyörä on voinut olla helposti henkilöauton takakontissa tai veneessä kuljetettava kulkuväline, jonka äärimmäinen keveys ei ole ollut tarpeen.


title: Taittopolkupyörä

text: Taittopyörää voi kantaa myös suuressa olkalaukussa esimerkiksi junaan. Suurissa kaupungeissa taittopyöriä käytetään metroliikenteen syöttöliikennevälineinä.


title: Taittopolkupyörä

text: Painoa vähentää teräksen korvaaminen alumiinilla tai titaanilla, mutta sitä lisäävät lokasuojat, vaihteet ja tavarateline. Monissa taittopyörissä ei ole vakiovarusteena lukkoa.


title: Taittopolkupyörä

text: Joidenkin taittopolkupyörien ohjaustangon voi taittaa, jolloin sitä on helpompi kuljettaa.


title: Taittopolkupyörä

text: Taittopolkupyörissä on myös ainoastaan lapsille sopivia malleja. Pieniä taittopolkupyöriä ovat myös sellaiset, jotka eivät sovi epätasaiselle tai pehmeälle alustalle, vaan korvaavat potkulaudan tai rullaluistinten kaltaista liikkumista sisätiloissa, kuten lentoasemilla tai tehtaiden tuotantolinjoilla. Näitä pyöriä ei voi käyttää ulkona ainakaan pehmeillä hiekka-alustoilla, jolloin käyttöala on rajoitetumpi kuin yleensä polkupyörillä.


title: Taittopolkupyörä

text: Suomessa halvimmat taittopolkupyörät ovat maksaneet noin 100 €, ja tavalliset Kiinassa valmistetut noin 200 €. Kalleimmat taittopolkupyörät maksavat noin 1 500 €, ja napavaihteellisina tai ratasvaihteelisina noin 600 eurosta ylöspäin. Saksalaisten testien mukaan korkealaatuisiksi luokiteltavien taittopyörien hinnat alkavat noin 700 eurosta.


title: Potkupyörä

text: Potkupyörä (juoksupyörä) on polkupyörän edeltäjä. Siinä istutaan satulassa ohjaten ajoneuvoa, mutta liike-energia ei välity jaloista pyöriin polkimien kautta, vaan siten, että ajaja potkii jaloilla lisää vauhtia.


title: Potkupyörä

text: Nykyään potkupyöriä valmistetaan lähinnä pikkulapsille pyöräilyn opetteluun. Potkupyörällä voi opetella tasapainon pitämistä. Apurattailla varustettu polkupyörä sopii polkemisen opetteluun.


title: Potkupyörä

text: Saksalaisen vapaaherra Karl Draisin tiedetään patentoineen vuonna 1817 ensimmäisen etäisesti polkupyörää jollain tapaa muistuttavan puisen kulkuvälineen, potkupyörän, jota kutsutaan draisiiniksi. Tästä mallista puuttuivat polkimet, ja liikkeelle päästiin potkimalla maasta vauhtia. Potkupyörä ja sen lukuisat jäljitelmät 1800-luvulla saivatkin nopeasti englantilaisilta pilkkanimen "keikarinhevonen" (engl. "dandy-horse") juuri tämän epäkäytännöllisen liikkumatavan vuoksi.


title: Velosipedi

text: Velosipedi tarkoittaa sellaista polkupyörää, jossa ei ole ketjuja ja jonka polkimet on yhdistetty etupyörään vipuvarsin. Tämän nykyisen polkupyörän edeltäjän kehitti pariisilainen vaunuseppä Pierre Michaux vuonna 1861, ja sen patentoi hänen palveluksessaan toiminut Pierre Lallemet Yhdysvalloissa vuonna 1866. Venäjän kielessä sana "velosiped" tarkoittaa kuitenkin edelleen kaikkia polkupyöriä, myös nykyaikaisia.


title: Velosipedi

text: Englantilaiset nimitykset "ordinary" ja "penny-farthing" annettiin velosipedistä parannetuille malleille, joissa etupyörä oli huomattavasti suurempi kuin takapyörä. Tähän hieman hullunkuriseltakin näyttävään pyörämalliin päädyttiin, koska polkupyörän saattoi saada kulkemaan nopeammin sillä perusteella, että iso pyörä kulkee yhdellä kampikierroksella pidemmän matkan kuin pieni. Nopeuden havaittiin olevan hyödyksi etenkin kilpailukäytössä.


title: Velosipedi

text: Ennen 1880-lukua polkupyörää kutsuttiin Suomessa velosipediksi, velocipediksi, pikarattaaksi, polkurattaaksi tai pikakulkuriksi. Viron kielessä polkupyörä on "jalgratas" tai "jalgrats", . Vaikka sanaa käytettiin jo ennen vuotta 1886, valokuvaaja, kirjailija, kääntäjä ja toimittaja I. K. Inha mainitaan yleensä "polkupyörä"-sanan keksijänä. Inha matkusti erikoisvalmisteisella polkupyörällä kuvausmatkoillaan ja välitti englantilaisia polkupyöriä myytäväksi 1880-luvulla.


title: Turvapolkupyörä

text: Turvapolkupyörä on ensimmäinen nykyaikaisen kaltainen polkupyörä, jonka kehitti englantilainen John Starley vuonna 1885 velosipedin tilalle.


title: Turvapolkupyörä

text: Turvapolkupyörän polkimet eivät olleet enää etupyörään kiinteästi kiinnitettyjä, vaan polkimet kiinnitettiin polkupyörän runkoon, josta voima siirrettiin hammasrattain ja ketjuvedolla takapyörälle. Tämä teki ajamisesta ja tasapainon säilytämisestä helpompaa. Myös molemmat pyörät olivat suunnilleen saman kokoisia, jolloin ajajan jalat ylettyivät maahan saakka. Tämä teki liikkeelle lähdöstä ja pysähtymisestä turvallisempaa, minkä vuoksi pyörää alettiin kutsua turvapolkupyöräksi. Ilman kumitäytteisiä pyöriä polkupyörät olivat olleet ”luidentäristäjiä” sen aikaislla huonokuntoisilla teillä. John Boyd Dunlop keksi polkupyörän ilmatäytteisen renkaan vuonna 1887. Ilmatäytteisen renkaan avustuksella turvapolkupyörästä kehittyi kymmenessä vuodessa maailmanlaajuisesti polkupyörän perusmalli.


title: Turvapolkupyörä

text: Starley oli käyttänyt jo aiemmin tuotenimeä Rover valmistamissaan pyörissä, ja muutti vuonna 1896 yhtiönsä nimen muotoon The Rover Cycle Company Ltd. Yhtiö aloitti jo vuonna 1904 myös Rover-autojen tuotannon.


title: Turvapolkupyörä

text: Turvapolkupyörällä oli odottamaton seuraus naisten vapautusliikkeelle. Velosipedilla eivät naiset saaneet tai hameen kanssa voineet pyöräillä, mutta turvapolkupyörällä se jo onnistui hameenkin kanssa. Laajempi kamppailu naisten oikeuksien puolesta alkoi, kun naiset pääsivät suuremmalla joukolla liikkeelle turvapolkupyörällä ja saivat nauttia uudenlaisesta vapaudesta. Jo vuonna 1895 ensimmäinen nainen, Annie Kopchovsky (1870–1947), joka tunnetaan paremmin nimellä Annie Londonderry, ajoi maailman ympäri polkupyörällä. Matka kesti 15 kuukautta. Suurta pahennusta aiheutti se, että hän ajoi suuren osan matkasta pukeutuneena väljiin housuihin.


title: Yours Truly, Johnny Dollar

text: Yours Truly, Johnny Dollar oli yhdysvaltalainen jännityskuunnelmasarja, jota CBS esitti 11. helmikuuta 1949 ja 30. syyskuuta 1962 välisenä aikana. Sarjan päähahmona oli freelance-vakuutusetsivä Johnny Dollar, jota esitti radioimattomat pilottijaksot mukaan lukien vuosien varrella kahdeksan eri näyttelijää. Kaikkiaan jaksoja tehtiin 811 kappaletta, joista yli 700 on säilynyt.


title: Yours Truly, Johnny Dollar

text: "Yours Truly, Johnny Dollar" ja samana päivänä päättynyt "Suspense" olivat päättyessään Yhdysvaltojen ainoat valtakunnallisissa verkoissa esitetyt radiokuunnelmasarjat.


title: Kintterönsuon aarnimetsä

text: Kintterönsuon aarnimetsä on luonnonsuojelulailla (20.12.1996/1096 muu luonnonsuojelualue: yksityinen luonnonsuojelualue, luonnonsuojelu yksityiselle kuuluvalla alueella 24 §) perustettu luonnonsuojelualue Hollolassa. Sen pinta-ala on kolme hehtaaria. Se sijaitsee osittain Kintterönsuolla ja sen länsipuolella, Messiläntien itäpuolella Televisiotien risteyksen pohjoispuolella. Kintterönsuo, joka ei pääosiltaan kuulu Kintterönsuon aarnimetsään, on korpirämettä ja isovarpuista rämettä.


title: Kintterönsuon aarnimetsä

text: Alueelle pääsee maantietä pitkin Messiläntietä, jota kuljetaan Televisiotien risteyksen kohdalle.


title: Kintterönsuon aarnimetsä

text: Kintterönsuo kuuluu Lahden seudulla eloperäisiä maalajeja edustavana yhdessä Linnaistensuon, Luhdanjoen laakson ja Kilpiäistenpohjan kanssa merkittävimpiin turvealueisiin.


title: Skvaleeni

text: Skvaleeni (CH) on eliöissä luonnollisesti esiintyvä hiilivety ja triterpeeni. Ensimmäisen kerran skvaleenia eristettiin haikalojen maksaöljystä. Myöhemmin yhdistettä löydettiin myös rotan maksasta ja hiivoista. Skvaleenia on runsaasti myös eräissä kasvien siemenissä ja öljyissä , kuten amarantissa ja oliiviöljyssä.


title: Skvaleeni

text: Skvaleenin biosynteesi kahdesta farnesyylipyrofosfaattimolekyylistä tapahtuu kahdessa vaiheessa. Kumpaakin vaihetta katalysoi skvaleenisyntaasientsyymi. Biosynteesin ensimmäisessä vaiheessa kahdesta farnesyylipyrofosfaattimolekyylistä muodostuu välituote nimeltään preskvaleenipyrofosfaatti. Toisessa vaiheessa preskvaleenipyrofosfaatti hajoaa spontaanisti ja rakenne järjestyy uudelleen skvaleenimolekyyliksi.


title: Skvaleeni

text: Skvaleeni on kaikkien steroidien esiaste. Skvaleenista muodostuu lanosterolia, josta steroidit kehittyvät. Lanosterolista eliöiden entsyymit muokkaavat muun muassa kolesterolia.


title: Skvaleeni

text: Skvaleeni on steroidisynteesin välituote ja runsaasti skvaleenia sisältävien tuotteiden kuten oliiviöljyn käyttäminen voi nostaa veriseerumin kolesteroliarvoja. Skvaleenin on todettu myös olevan antioksidantti ja ehkäisevän siten rintasyöpää.


title: Haastava käytös

text: Haastava käytös on sosiaalisesti hyväksymätön yksilön stressin purkautumisen muoto, joka kestollaan, toistuvuudellaan ja voimakkuudellaan aiheuttaa turvallisuusriskin henkilölle itselleen tai muille, tai käytöstä, joka vakavasti rajoittaa tavanomaista yhteisöllistä toimintaa. Tyypillisiä haastavan käytöksen muotoja ovat itsetuhoinen käyttäytyminen (itsensä lyöminen, pään takominen, pureminen, viiltely), aggressiivinen käyttäytyminen (toisten lyöminen, huutaminen, sylkeminen, potkiminen), normeihin sopimaton käyttäytyminen (julkinen itsetyydytys, vastentahtoinen lähentely, yhteisön normien rikkominen), ilkivaltaisuus (omien tai toisten tavaroiden rikkominen, hävittäminen tai varastelu), kiusaaminen sekä joskus myös stereotyyppinen käytös, kuten matkiminen. Haastava käytös saattaa liittyä autismiin, kehitysvammaisuuteen, dementiaan, psykoosiin, uhmaikään tai murrosikään. Haastavaa käytöstä voi esiintyä stressin yhteydessä kaikissa ikäryhmissä ja yhteisöissä.


title: Haastava käytös

text: Haastava käytös voidaan nähdä stressinpurkautumisprosessina, jossa on neljä vaihetta:Usein tarvitaan monia stressitekijöitä laukaisemaan haastava käytös. Analysoimalla haastavaan käytökseen johtavan stressin syntyä ja prosessia voidaan ennakoida ja ehkäistä haastavan käytökseen johtavien tilanteiden kehittymistä. Käyttämällä tilanteeseen sopivia toimintatapoja laukaisuvaiheen ennakointiin, opettamalla ja käyttämällä sopivia stressinhallinta tekniikoita, korvaamalla laukaisuvaiheen käyttäytymistä sosiaalisesti hyväksytyllä tavalla voi toimia palkitsemalla toivottua käytöstä. Käyttäytymisen hallintaan on kehitetty erilaisia erityiskasvatuksen menetelmiä. Näitä ovat haastavan käyttäytymisen korvaaminen merkityksellisellä käyttäytymisellä (ABA, "applied behaviour analysis"), seuraamuksellinen kasvatus ("operant conditioning") ja positiivisen käyttäytymisen tukeminen ("positive behaviour support").


title: Marié Digby

text: Marié Christina Digby (s. 16. huhtikuuta 1983) on yhdysvaltalainen muusikko. Hänet tunnetaan muun muassa YouTubessa paljon huomiota herättäneestä Rihannan kappaleen "Umbrella" akustisesta versiosta. Hänellä on levytyssopimus Disneyn Hollywood Recordsin kanssa.


title: Marié Digby

text: Digby, jonka äiti on japanilainen ja isä on irlantilaisamerikkalainen, on vanhin kolmesta sisaruksesta. Hänen sisaruksensa ovat Naomi (s. 12. joulukuuta 1985) ja Erina (s. 8. elokuuta 1987). Hän alkoi kirjoittaa kappaleita lukion aikana Los Angelesissa, Kaliforniassa. Digbyn opiskellessa vielä Kalifornian yliopistossa, hän nousi julkisuuteen voitettuaan 2004 Pantene Pro-Voice -kilpailun laulullaan "Miss Invisible". Pääpalkintona oli työskentely ammattilaistuottajan kanssa albumilla, 5000 dollaria ja esiintyminen lavalla muiden huippuesiintyjien kanssa.


title: Badr Hari

text: Badr Hari (, s. 8. joulukuuta 1984 Amsterdam, Alankomaat) on hollantilais-marokkolainen raskaansarjan potkunyrkkeilijä. Hän on voittanut kerran K-1:n raskaansarjan mestaruuden.


title: Badr Hari

text: Hari aloitti potkunyrkkeilyn harjoittelemisen 7-vuotiaana entisen maailmanmestarin Mousid Akamranen opissa. Teini-ikäisenä Hari harjoitteli Mohammed Ait Hassoun opissa Sitan Salissa. Sitan vaihteassa sijaintiaan Rotterdamiin, Hari liittyi Chakuriki saliin 16- vuotiaana vuonna 2000 Thom Harinckin oppeihin, jonka aikana hän nousi potkunyrkkeilyn parhaimmistoon. Hävittyään ottelunsa Stefan Lekolle It's Showtime tapahtumassa Hari halusi kertoa kommenttinsa hollantilaisyleisölle, jotka vain solvasivat häntä puheen aikana. Hari katsoi yleisön olleen epäkiitollisia ja päätti sittemmin edustaa Marokkoa. Hän siirtyi Mike's Gym salin seuraan vuonna 2005 ja voitti K-1:n raskaansarjan mestaruuden vuonna 2007.


title: Badr Hari

text: Hari on kokeillut kerran vapaaottelemista, jossa hän hävisi latvialaiselle Igor Kirsisille 12. toukokuuta 2002 käydyssä ottelussa.


title: Badr Hari

text: Vuonna 2011 Hari ilmoitti lopettavansa potkunyrkkeilyn ja kohtasi viimeisessä ottelussaan tammikuussa 2012 Gökhan Sakin. Ottelun jälkeen hän aikoo siirtyä Yhdysvaltoihin keskittyäkseen ammattinyrkkeilyyn.


title: Judon maailmanmestaruuskilpailut

text: Judon maailmanmestaruuskilpailut ovat kansainvälisen judoliiton järjestämät judon merkittävimmät arvokilpailut yhdessä olympialaisten judoturnauksen kanssa. Ensimmäiset miesten maailmanmestaruuskilpailut järjestettiin Tokiossa 1956 ja ensimmäiset naisten kilpailut New Yorkissa 1980. Vuodesta 1987 lähtien naiset ja miehet ovat kilpailleet samoissa kilpailuissa. MM-kilpailut järjestettiin aiemmin kahden vuoden välein, vuodesta 2010 lähtien olympiavuosia lukuun ottamatta joka vuosi. Vuodesta 1994 lähtien on järjestetty lisäksi MM-joukkuekilpailu. Se järjestettiin neljän vuoden välein vuoteen 2006, jonka jälkeen tapahtumasta tuli jokavuotinen.


title: Naoufal Benazzouz

text: Naoufal Benazzouz (s. 25. toukokuuta 1979 Al Hoceima, Marokko) on marokkolais-ranskalainen raskaansarjan potkunyrkkeilijä. Hän on voittanut muun muassa neljäkertaa Marokon potkunyrkkeilyn mestaruuden, sekä kerran Euroopan-mestaruuden vuonna 2002.


title: Tarhaorvokki

text:
Tarhaorvokki on kesäkukkien ryhmä. Ne on jalostettu risteyttämällä hybrideitä keto-orvokista ja muista orvokkilajeista, ja niihin viitataan usein lajinimellä "Viola" × "wittrockiana". Ne ovat kaksivuotisia kasveja, jotka kukkivat kylvämistä seuranneen kylmän kauden jälkeen. Taimitarhoilla ne kylvetään tammikuussa ja myydään kukkivina taimina alkukesästä. Kotipuutarhassa ne kylvetään siemenistä loppukesällä, suojataan talveksi ja kukkivat seuraavana kesänä.
Tarhaorvokin kukassa on viisi terälehteä. Kaksi ylimmäistä menee osaksi päällekkäin. Sivulle osoittavat terälehdet tulevat osaksi näiden eteen, ja alimmainen on muita isompi. Kolmessa alimmassa terälehdessä on usein tummia alueita, jotka joko osoittavat kohti kukan hetiötä kuten keto-orvokillakin, tai muodostavat erillisen "naamakuvion". Kukan halkaisija on tyypillisesti 3-8 cm. Lehdet ovat munuaisenmuotoiset, aaltoreunaiset.


title: Daniel Gonzalez

text: Daniel Gonzalez (1980 – 9. elokuuta 2007) oli brittiläinen rikollinen, joka tappoi neljä ihmistä teräasein syyskuussa 2004 ja lisäksi yritti tappaa kaksi.


title: Daniel Gonzalez

text: Gonzalez asui tekojensa aikaan äidin luona. Hän käytti suurimman osan vapaa-ajastaan PlayStationin ja kauhuelokuvien parissa. Hänellä ei ollut työtä eikä mainittavaa sosiaalista elämää. Hän myös käytti runsaasti alkoholia ja huumeita. Gonzalez oli jo lapsena herättänyt huomiota sopimattomalla käyttäytymisellään ja vuonna 1998 hänen ollessaan 18-vuotias hän joutui sairaalaan, jossa hänellä diagnosoitiin paranoidinen skitsofrenia. Gonzales kuitenkin lopetti lääkkeiden syömisen.


title: Daniel Gonzalez

text: Gonzalezin tekemät neljä murhaa kohdistuivat täysin tuntemattomiin ihmisiin ja tapahtuivat kolmen päivän aikana. Gonzalezin hoidosta aiemmin vastanneen mielenterveyssäätiön mukaan skitsofrenialla ei ollut suoraa yhteyttä hänen rikoksiinsa. Äiti sen sijaan syytti rikoksista huonoa hoitoa. Gonzalez sai murhista kuusi elinkautista. Vaikka hänet katsottiin syyntakeiseksi eli järjissään olleeksi, hänet määrättiin suorittamaan rangaistuksensa Broadmoorin mielisairaalassa. Gonzalez teki lopulta itsemurhan vankeusaikanaan.


title: Daniel Gonzalez

text: Freddy Krueger oli Gonzalezin esikuva. Gonzalezin tavoitteena oli ollut alun perin tappaa ainakin kymmenen ihmistä.


title: Marxin kosto

text: Marxin kosto ("Marx's revenge") on 2002 ilmestynyt Meghnad Desain teos Karl Marxin ideologisista opeista ja niiden tulkinnasta. Desai käsittelee siinä myös valtiokeskeisen sosialismin historiaa sekä Marxin ajatusten taustaa.


title: Kangaskarhunsammal

text: Kangaskarhunsammal ("Polytrichum juniperinum") kasvaa kuivilla paikoilla. Sen lehtien reunat ovat käänteiset ja lehtien yläpinta on kiiltävä. Sen erottaa karvakarhunsammalesta siitä, että sillä ei ole kärkikarvaa. Kangaskarhunsammalella on juurtumahapsia vain verson tyvellä, kun taas rämekarhunsammalen verso on kokonaan huovastoinen.


title: Rita Wilden

text: Rita Wilden (o.s. Jahn, s. 9. lokakuuta 1947 Leipzig, Sachsen, Saksa) on entinen saksalainen pikajuoksija ja olympiamitalisti.


title: Rita Wilden

text: Rita Wilden osallistui arvokisoihin ensimmäisen kerran tyttönimellään Jahn Méxicon 1968 olympialaisissa, joissa hän sijoittui kuudenneksi 4 × 100 metrin viestijuoksussa ajalla 43,6 ja karsiutui 200 metrin juoksun alkuerissä ajalla 24,0. Avioitumisensa jälkeen hän saavutti Ateenan EM-kilpailuissa 1969 hopeaa 4 × 100 metrillä ajalla 44,0. Helsingin EM-kilpailuissa 1971 hänen paras saavutuksensa oli kuudes sija 200 metrin juoksussa ajalla 23,6.


title: Rita Wilden

text: Münchenin 1972 olympialaisissa Wilden saavutti hopeaa 400 metrin juoksussa ajalla 51,21 ja pronssia 4 × 400 metrin viestijuoksussa ajalla 3.26,5. Rooman EM-kilpailuissa 1974 hän saavutti 400 metrillä pronssia ajalla 50,88 ja 4 × 400 metrillä viidennen sijan ajalla 3.27,9. Arvokisauransa hän päätti Montréalin 1976 olympialaisiin, joissa hän sijoittui 4 × 400 metrillä viidenneksi ajalla 3.25,71 ja karsiutui 400 metrin juoksun välierissä ajalla 51,82.


title: Rita Wilden

text: Sisäratojen EM-kilpailuissa Rita Wilden voitti 400 metrillä kultaa Münchenissä 1976 ajalla 52,26. Lisäksi hän voitti sekä 4 × 1 kierroksen (1.24,1) että 4 × 2 kierroksen viestissä (3.10,4) kultaa Grenoblessa 1972 (kierroksen pituus 180 metriä) ja 4 × 1 kierroksen viestissä kultaa Rotterdamissa 1973 ajalla 1.24,15 (kierroksen pituus 170 metriä). Hän saavutti 4 × 2 kierroksen viestissä EM-hallihopeaa Katowicessa 1975 ajalla 2.47,3 (kierroksen pituus 160 metriä).


title: Rämekarhunsammal

text: Rämekarhunsammal ("Polytrichum strictum") kasvaa nimensä mukaisesti rämemättäissä. Sen lehtien reunat ovat kääntyneet lehden päälle, ja lehti on yläpinnalta kiiltävä. Lehden reunoissa ei ole hampaita eikä kärjessä karvaa. Rämekarhunsammalella on juurtumahapsia koko varren matkalla.


title: Ellen Streidt

text: Ellen Streidt (o.s. Stropahl, s. 27. heinäkuuta 1952 Wittstock, Brandenburg, Saksan demokraattinen tasavalta) on entinen itäsaksalainen pikajuoksija ja olympiavoittaja.


title: Ellen Streidt

text: Ellen Streidt osallistui arvokisoihin ensimmäisen kerran tyttönimellään Stropahl Helsingin EM-kilpailuissa 1971 ja saavutti hopeaa 4 × 100 metrin viestijoukkueen ankkurina ajalla 43,6 sekä seitsemännen sijan 200 metrin juoksussa ajalla 23,6. Hän sivusi kesäkuussa 1972 Potsdamissa 100 metrin juoksun maailmanennätystä 11,0. Münchenin 1972 olympialaisissa hän sijoittui neljänneksi 200 metrin juoksussa ajalla 22,75 ja karsiutui 100 metrin juoksun toisissa alkuerissä ajalla 11,48.


title: Ellen Streidt

text: Rooman EM-kilpailuissa 1974 Ellen Streidt voitti kultaa 4 × 400 metrin viestijuoksussa ajalla 3.25,2 (hän juoksi ankkuriosuuden) ja saavutti hopeaa 400 metrin juoksussa ajalla 50,69. Arvokisauransa hän päätti Montréalin 1976 olympialaisiin, joissa hän voitti 4 × 400 metrillä kultaa maailmanennätysajalla 3.19,23 (hän juoksi kolmannen osuuden) ja saavutti 400 metrillä pronssia ajalla 50,55 vain 0,01 sekuntia Suomen Pirjo Häggmania nopeampana.


title: Ellen Streidt

text: Juoksu-uransa jälkeen Ellen Streidt avioitui kymmenottelija Eberhard Wendlandin kanssa.


Jääkiekon 3. divisioonan maailmanmestaruuskilpailut 2007 pelattiin Dundalkissa, Irlannissa 15.-21. huhtikuuta 2007. Kisoihin osallistui ensimmäistä kertaa myös Mongolian jääkiekkomaajoukkue. Turnauksen kaksi parasta nousivat 2. divisioonan maailmanmestaruuskilpailuihin vuonna 2008.


title: Tomi Pakarinen

text: Tomi Pakarinen (s. 31. lokakuuta 1969 Sippola) on entinen suomalainen jalkapalloilija. Hän oli pelipaikaltaan keskuspuolustaja.


title: Tomi Pakarinen

text: Pakarinen aloitti uransa kaudella 1987 kasvattajaseuransa Myllykosken Pallossa joukkueen pelatessa vielä I divisioonassa. Hän oli nostamassa joukkuetta Veikkausliigaan kauden 1991 päätteeksi. Kaudella 1992 Pakarinen voitti MyPan kanssa Suomen Cupin, mutta ei pelannut yhtään liigaottelua. Kaudet 1993–1996 hän pelasi alemmilla sarjatasoilla FC MyPassa ja Kotkan Työväen Palloilijoissa.


title: Tomi Pakarinen

text: Ensiesiintymisensä Veikkausliigassa Pakarinen teki lopulta TP-Seinäjoessa kaudella 1997. Kauden 1998 hän edusti Rovaniemen Palloseuraa ennen paluutaan MyPaan, jossa hän saavutti kolme peräkkäistä SM-pronssia vuosina 1999–2001. Viiden pääsarjakauden aikana Pakarinen pelasi 112 ottelua ja teki kaksi maalia. Hänet on valittu Veikkausliigan legendaksi.


title: Tomi Pakarinen

text: Pääsarjauransa jälkeen Pakarinen on pelannut alemmilla sarjatasoilla FC Kuusankoskessa, Rakuunoissa, Peli-Karhuissa ja KTP:ssä.


title: Christina Lathan

text: Christina Lathan (o.s. Brehmer, s. 28. helmikuuta 1958 Altdöbern, Brandenburg, Saksan demokraattinen tasavalta) on entinen itäsaksalainen pikajuoksija ja olympiavoittaja.


title: Christina Lathan

text: Christina Lathan, silloiselta sukunimeltään Brehmer, juoksi 18-vuotiaana toukokuussa 1976 Dresdenissä 400 metrin juoksun maailmanennätyksen 49,77 s. Se oli ensimmäinen 50 sekunnin alitus sähköajanotolla. Montréalin 1976 olympialaisissa hän voitti kultaa 4 × 400 metrin viestijuoksussa maailmanennätysajalla 3.19,23. Hän juoksi viestissä ankkuriosuuden. Samoissa kisoissa hän saavutti hopeaa 400 metrin juoksussa ajalla 50,51.


title: Christina Lathan

text: Prahan EM-kilpailuissa 1978 Brehmer voitti 4 × 400 metrillä kultaa ajalla 3.21,2 (hän juoksi kolmannen osuuden) ja saavutti 400 metrillä hopeaa ajalla 50,38. Vuonna 1980 hän avioitui pikajuoksija Siegmar Lathanin kanssa. Moskovan 1980 olympialaisissa hän saavutti 4 × 400 metrillä kolmannen osuuden juoksijana hopeaa ajalla 3.20,4 sekä 400 metrillä pronssia ajalla 49,66.


title: Christina Lathan

text: Christina ja Siegmar Lathanin avioliitto päättyi myöhemmin eroon.


title: B'nai Jeshurun

text: B'nai Jeshurun on Manhattanin Upper West Sidessä New Yorkissa sijaitseva synagoga, joka edusti aiemmin konservatiivijuutalaisuutta, mutta on nyt sitoutumaton. Se perustettiin vuonna 1825, on New Yorkin toinen synagoga ja kolmanneksi vanhin aškenasisynagoga Yhdysvalloissa.


title: Onnenonkija

text: Onnenonkija voi tarkoittaa:


title: Labroidei

text: Labroidei on ahvenkalojen alalahko, johon luetaan kuusi heimoa, joista tunnetaan noin 2300 lajia. Nimensä alalahko on saanut huulikalojen heimon (Labridae) mukaan. Suurin heimoista on kuitenkin kirjoahvenet (Cichlidae). Kirjoahvenet ovat makean veden kaloja, muut heimot merikaloja.


title: Labroidei

text: Alalahkon heimoja yhdistävät leuan rakennepiirteet. Alalahkon rajaamisesta on esitetty eri näkemyksiä. Jotkut tutkijat sisällyttäisivät siihen vain kolme heimoa, huulikalat, papukaijakalat ja huulikot.


title: Ann Heberlein

text: Ann Helen Heberlein (s. 22. kesäkuuta 1970) on ruotsalainen teologian tohtori, keskustelija, kolumnisti ja yliopistonlehtori. Hän käsittelee etiikkaa väitöskirjassaan "Kränkningar och förlåtelse: en etisk studie med hänsyn till föreställningar om offer, förövare, skuld och ansvar".


title: Ann Heberlein

text: Heberlein julkaisi jatko-opiskeluaikanaan teoksen "Den sexuella människan, etiska perspektiv" (2004), josta tuli suuri menestys. Hän väitteli seuraavana vuonna tohtoriksi Lundin yliopistosta. Sittemmin hän on omistautunut urallaan laajasti syyllisyyskäsitteelle, jota hän pohtii paitsi kirjassaan "Det var inte mitt fel" (2008) myös lehtikirjoituksissaan. Kirjoituksissaan hän tuo usein esiin liberaaliteologisia näkemyksiä. Hän kirjoittaa kolumneja useisiin lehtiin ja on lisäksi tehnyt kirjaesittelyjä "Sydsvenska Dagbladetiin". Heberlein on määräaikainen yliopistolehtori Lundin yliopiston Teologian ja uskontotieteiden keskuksessa.


title: Ann Heberlein

text: Elokuussa 2008 Heberlein erosi Ruotsin kirkosta, koska hän oli esimerkiksi sitä mieltä, että kirkosta on tullut pinnallinen eikä se enää uskalla puhua Jumalasta, Jeesuksesta, synnistä ja anteeksiannosta.


title: Ann Heberlein

text: Käsitellessään väitöskirjassaan " Kränkningar och förlåtelse" syyllisyyttä ja anteeksiantamusta Heberlein on osoittanut, että toisin kuin perinteisesti katsotaan, anteeksiantamus ei ole välttämättömyys eikä sen vaatiminen loukkauksen kohteeksi joutuneelta, siis uhrilta, olekaan aina hyväksi, erityisesti silloin, kun kyse on vakavista rikkomuksista, kuten pahoinpitelystä, raiskauksesta mutta myös kiusaamisesta.


title: Ann Heberlein

text: Teoksessaan "Det var inte mitt fel" (2008, suom. "Se ei ollut minun vikani") Heberleinin käsittelee vastuuta ja erityisesti sen välttelyä. Yhteiskunnallinen ilmapiiri mahdollistaa ja kannustaa Heberleinin mukaan joukkopakoon vastuusta, jolloin ihminen etsii syytä itsensä ulkopuolelta ja asettuu uhrin rooliin.


title: Ann Heberlein

text: Tammikuussa 2009 ilmestyneessä teoksessaan "Jag vill inte dö, jag vill bara inte leva" (suom. "En tahdo kuolla, en vain jaksa elää".) Heberlein kertoo omasta elämästään, muun muassa kamppailustaan bipolaarisen mielialahäiriön kanssa. Vaikka häntä voi ulkoisesti pitää väitöskirjansa, yliopistouransa ja saamansa julkisuuden ansiosta menestyneenä, tavallinen arkielämä on hänelle usein haaste


title: Raelene Boyle

text: Raelene Ann Boyle (s. 24. kesäkuuta 1951 Coburg, Victoria, Australia) on entinen australialainen pikajuoksija ja olympiamitalisti.


title: Raelene Boyle

text: Raelene Boyle saavutti 17-vuotiaana olympiahopeaa 200 metrin juoksussa Méxicon 1968 olympialaisissa ajalla 22,7 s. Samoissa kisoissa hän sijoittui 100 metrin juoksussa neljänneksi ajalla 11,1 s sekä 4 × 100 metrin viestijuoksussa viidenneksi ajalla 43,4 s. Münchenin 1972 olympialaisissa hän saavutti hopeaa sekä 100 metrillä (aika 11,23 s) että 200 metrillä (22,45 s). Molemmissa loppukilpailuissa hän hävisi Itä-Saksan Renate Stecherille. Viestijuoksussa Australian joukkue sijoittui kuudenneksi ajalla 43,61 s. Montréalin 1976 olympialaisissa Boyle sijoittui 100 metrillä neljänneksi ajalla 11,23 s ja 200 metrin välierässä hänet hylättiin kahden vilppilähdön vuoksi. Viestissä tuloksena oli viides sija ajalla 43,18 s. Moskovan 1980 olympialaisiinkin hänet valittiin mutta hän jäi vapaaehtoisesti kisoista pois.


title: Raelene Boyle

text: Kansainyhteisön kisoissa Boyle voitti kultaa 100:lla, 200:lla ja 4 × 100 metrillä sekä Edinburghissa 1970 että Christchurchissa 1974. Lisäksi hän voitti kultaa 400 metrin juoksussa Brisbanessa 1982.


title: Raelene Boyle

text: Boyle sairastui 1990-luvulla rintasyöpään ja myi olympiamitaleitaan rahoittaakseen hoitoaan.


title: Sydsvenskan

text: Sydsvenskan (SDS), myös "Sydsvenska Dagbladet" tai "Sydsvenska Dagbladet Snällposten", on Malmössa päivittäin ilmestyvä sanomalehti, joka on perustettu 1848. Lehteä julkaisee SDS-koncernen, joka kuuluu Bonnier-konserniin.


title: Sydsvenskan

text: Lehti määrittelee itsensä "riippumattoman liberaaliksi". Lehden päätoimittaja ja vastaava julkaisija oli Peter Melin äkilliseen 13. helmikuuta 2008 tapahtuneeseen kuolemaansa asti. Uudeksi päätoimittajaksi valittiin elokuusta 2008 alkaen Daniel Sandström. Lokakuusta 2005 on politiikan toimituksen päätoimittaja ollut Heidi Avellan.


title: Sydsvenskan

text: Lehden levikki on keskimäärin 146 200 (helmikuu 2009).


title: Sydsvenskan

text: Lehden pääasiallista levikkialuetta ovat Malmö, Lund, Kävlinge, Lomma, Burlöv, Staffanstorp, Svedala, Vellinge ja Trelleborg. Sillä alueella se on hallitsevassa asemassa, etenkin sen jälkeen kun sen merkittävin kilpailija Arbetet lakkautettiin 2000.


title: Italian ympäriajo 2004

text: Italian ympäriajo 2004 oli järjestyksessään 87. maantiepyöräilyn Italian ympäriajo. Kilpailu alkoi Genovasta 8. toukokuuta ja päättyi Milanoon 30. toukokuuta 2004. Reitin pituus oli 3 424 kilometriä.


title: Italian ympäriajo 2004

text: Damiano Cunego voitti kilpailun runsaan kahden minuutin erolla Serhi Hontšariin, Gilberto Simoni oli kolmas. Pistekilpailun voitti yhdeksän etappia voittanut Alessandro Petacchi. Parhaan mäkimiehen palkinnon sai Fabian Wegmann.


title: Jennifer Lamy

text: Jennifer Lamy (s. 28. helmikuuta 1949 Wagga Wagga, Uusi Etelä-Wales, Australia) on entinen australialainen pikajuoksija ja olympiamitalisti.


title: Jennifer Lamy

text: Lamy saavutti 19-vuotiaana olympiapronssia 200 metrin juoksussa Méxicon 1968 olympialaisissa ajalla 22,8 s. Hänen edelleen sijoittuivat puolalainen Irena Szewińska sekä 17-vuotias australialainen Raelene Boyle. Samoissa kisoissa Lamy sijoittui 4 × 100 metrin viestijuoksussa viidenneksi ajalla 43,4 s.


title: Jennifer Lamy

text: Kansainyhteisön kisoissa Lamy voitti viestijuoksussa kultaa Kingstonissa 1966, Edinburghissa 1970 ja Christchurchissa 1974.


title: Boom Boom Pow

text: Boom Boom Pow on Black Eyed Peasin albumin The E.N.D. ensimmäinen single. Suomessa single julkaistiin digitaalisesti promona 17. maaliskuuta 2009 ja myöhemmin virallisena singlenä maaliskuun 30. 2009


title: Boom Boom Pow

text: Singlen musiikkivideo julkaistiin 18. huhtikuuta 2009.


title: Simo Pietiläinen

text: Simo Pietiläinen (s. 2. syyskuuta 1957 Jyväskylä) on varatuomari ja entinen konsuli ja oikeusasioiden erityisasiantuntija Suomen Pietarin pääkonsulaatissa.


title: Simo Pietiläinen

text: Pietiläinen valmistui ylioppilaaksi Lievestuoreen lukiosta 1976 ja on koulutukseltaan juristi. Hän toimi kiinteistöpäällikkönä SKOP-Kiinteistöt Oy:ssa 1990–1992, oli Multimode Eesti A/S ja Tavastia A/S toimitusjohtajana 1992–1996 Tallinnassa. Konsulttina hän toimi 1996–1998, asianajajana ja osakkaana Asianajotoimisto Pietiläinen Oy:ssä 2002–2007. Vuodesta 2007 hän on ollut Suomen Pietarin-pääkonsulaatin erityisasiantuntija.


title: Simo Pietiläinen

text: Pietiläinen oli Hämäläisten ylioppilassäätiön hallituksen jäsen 1983–1988, puheenjohtaja 1988–1992.


title: Simo Pietiläinen

text: Pietiläiselle on 2009 myönnetty venäläinen rauhan ja ystävyyden mitali maiden välisen oikeusyhteistyön edistämisestä.


title: Simo Pietiläinen

text: Anton Salosen huoltajuuskiista alkoi 2006. Vuonna 2008 äiti Rimma Salonen vei poikansa Venäjälle mutta jätti palauttamatta Suomeen, ja isä Paavo Salonen teki rikosilmoituksen ja sai pojan yksinhuoltajuuden. Isä lähti hakemaan poikaa, joka oli Suomen kansalainen, Venäjältä, mutta häntä ja poikaa ei päästetty Venäjältä pois, joten Pietiläinen salakuljetti diplomaattiautonsa takakontissa Antonin ja tämän isän 8. toukokuuta 2009 Vaalimaan raja-aseman kautta Suomeen.


title: Simo Pietiläinen

text: Venäjän pääministeri Vladimir Putinin mukaan Pietiläinen aiheutti teollaan vahinkoa miljoonille ihmisille. Venäjän ulkoasiainministeriö julisti Pietiläisen Venäjän turvallisuudelle vaaralliseksi ”ei-toivotuksi henkilöksi” eli persona non grataksi Venäjän lakien ja Wienin yleissopimuksen törkeästä rikkomisesta.


title: Simo Pietiläinen

text: Keskusrikospoliisi sai 23. helmikuuta 2010 valmiiksi esitutkinnan, jossa Paavo Salosta epäiltiin valtionrajarikoksesta ja Pietiläistä virkarikoksesta ja avunannosta valtionrajarikokseen. Toukokuussa 2010 Poliisihallitus määräsi Keskusrikospoliisin tutkimaan, ovatko Suomen Pietarin pääkonsulaatin diplomaatit syyllistyneet vapaudenriistoon ja virkarikoksiin pitäessään äidiltään siepattua Anton Salosta kuukauden ajan konsulaatin tiloissa ennen salakuljetusta takakontissa.


title: Simo Pietiläinen

text: Suomen apulaisvaltakunnansyyttäjä Jorma Kalske teki asiassa neljä syyttämättäjättämispäätöstä. Paavo Salosen osalta katsottiin, ettei lapsen omavaltaisen huostaanoton tahallisuudesta ole näyttöä, joten syytettä asiassa ei nosteta. Erkki Koivusen osalta lopputulos oli sama.


title: Simo Pietiläinen

text: Simo Pietiläisen osalta apulaisvaltakunnansyyttäjä päätyi 4.3.2011 seuraamusluontoiseen syyttämättäjättämispäätökseen kohtuusperusteella. Tässä päätöksessä Pietiläisen todetaan rikkoneen virkavelvollisuuksiaan ja myös yllyttäneen Paavo Salosen valtionrajarikokseen. Paavo ja Anton Salosen tilanne oli kuitenkin ollut 7.5.2009 Pietarissa täydellisessä umpikujassa, minkä vuoksi Pietiläinen oli konsulipalvelulaista johtuvien virkavelvollisuuksiensa sijasta päätynyt inhimillisillä perusteilla ajattelemaan vain lapsen ja tämän huoltajan etua. Tämän vuoksi oikeudenkäyntiä ja rangaistusta voidaan pitää hänen kannaltaan kohtuuttomina ja tarkoituksettomina, arvioi syyttäjä Kalske.


title: Simo Pietiläinen

text: Rimma Salonen vaati rangaistusta Pietiläiselle Vantaan käräjäoikeudessa, joka tuomitsi Pietiläisen vuonna 2014 virkavelvollisuuden rikkomisesta 60 päiväsakkoon. Sekä Salonen että Pietiläinen valittivat asiasta hovioikeuteen, jossa sitä käsitellään lokakuussa 2015. Muilta osin asia on loppun käsitelty, ja isä ei saanut rangaistusta, äiti Rimma Salonen sai salakuljetuksesta puolentoista vuoden ehdollisen vankeusrangaistuksen. Poika asuu isänsä kanssa Suomessa.


title: Silvia Chivás

text: Silvia Chivás Baro (s. 10. syyskuuta 1954 Havanna, Kuuba) on entinen kuubalainen pikajuoksija ja olympiamitalisti.


title: Silvia Chivás

text: Silvia Chivás saavutti 17-vuotiaana Münchenin 1972 olympialaisissa pronssia sekä 100 metrin juoksussa ajalla 11,24 s että 4 × 100 metrin viestijuoksussa ajalla 43,36 s. Viestissä hän juoksi ankkuriosuuden. Montréalin 1976 olympialaisissa hän karsiutui 100 metrin juoksun välierissä tehtyään tasaista työtä: ensimmäisissä alkuerissä aika 11,43 s, toisissa alkuerissä 11,42 s sekä välierissä 11,43 s. Viestissä Kuuban joukkue karsiutui alkuerissä ajalla 44,29 s.


title: Silvia Chivás

text: Keski-Amerikan ja Karibian mestaruuskilpailuissa Chivás voitti kultaa 100:lla, 200:lla ja 4 × 100 metrillä sekä Maracaibossa 1973 että Xalapassa 1977. Myös Keski-Amerikan ja Karibian kisoissa Medellínissä 1978 hän voitti kolme kultamitalia. Universiadeissa hän voitti kultaa 200 metrillä Sofiassa 1977.


title: Guadalupen neitsyt

text: Guadalupen neitsyt on nimi, joka viittaa Neitsyt Mariaan, jonka uskotaan ilmestyneen vuonna 1531 Guadalupessa Meksikossa. Tarinan mukaan Neitsyt Maria ilmestyi intiaanimiehelle Méxicon lähistöllä ja puhutteli tätä nahuatlin kielellä. Guadalupen neitsyen merkitys oli kristityille intiaaneille suuri ja hänestä tuli Meksikon tärkein pyhimys. Nykyään Guadelupen neitsyt on Rooman jälkeen eniten vierailtu kristittyjen pyhiinvaelluskohde. On arvioitu, että vuosittain siellä vierailee noin 20 miljoonaa pyhiinvaeltajaa.


title: Se ei ollut minun vikani

text: Se ei ollut minun vikani () on etiikan tutkijan ja teologin Ann Heberleinin vuonna 2008 ilmestynyt teos, jossa hän pohtii syyllisyyttä ja vastuuta. Teos ilmestyi suomeksi 2009 Atenan kustantamana.


title: Se ei ollut minun vikani

text: Heberlein sanoo nykyihmisten vierittävän syyllisyyden omista vajavaisuuksistaan ja epäonnistumisistaan muiden niskoille. Kun ihminen epäonnistuu, päästäkseen vastuusta hän etsii syytä itsensä ulkopuolelta ja asettuu uhrin rooliin. Ihmisellä ei kuitenkaan ole vain oikeuksia vaan myös velvollisuuksia, ja velvollisuuksista merkittävin on vastuu omasta elämästä, omista valinnoistaan ja teoistaan ja suhteistaan lähimmäisiinsä ja ihmiskunnan tulevaisuudesta.


title: Se ei ollut minun vikani

text: Vastuun pakoilun ilmentymänä hän nostaa esille sen, että kiusaajia surkutellaan mutta uhri unohdetaan. Koulumaailmassa huomio keskittyy riidanhaastajiin ja opiskelijat syyttävät opettajia epäonnistumisistaan. Työelämässä laiskureita palkitaan, jotta he jaksaisivat innostua parempiin suorituksiin, mutta ahkerat ja vastuuntuntoiset jäävät taka-alalle. Curling-vanhemmat keskittyvät lapsiinsa liikaa ja saavat nämä uskomaan, ettei elämässä ole lainkaan rajoituksia vaan kaikki on mahdollista. Kusipäät saavat kaiken huomion, kilttejä vastuunkantajia ei kukaan huomaa.


title: Masahiro Hasemi

text: Masahiro Hasemi (, s. 13. marraskuuta 1945 Tokio) on entinen japanilainen Formula 1 -kuljettaja. Hän osallistui yhteen F1-osakilpailuun kaudella 1976, Japanin GP:hen. Hän oli kilpailussa yhdestoista, mutta ajoi kuitenkin yllättäen kilpailun nopeimman kierroksen. Kilpailun jälkeen kävi kuitenkin ilmi kyseen olleen pelkästä järjestäjien ajanottovirheestä ja Hasemi menetti saavutuksensa Jacques Laffitelle. Hasemi ajoi Kojima-tallissa.


title: Masahiro Hasemi

text: Hasemi voitti Japanin F2-mestaruuden vuonna 1980, jonka jälkeen hän kilpaili Skylines, touring car ja JGTC-sarjassa. Hän voitti Japanin Touring Car -sarjan mestaruuden vuonna 1989, 1991 ja 1992, voittaen samalla Japanin Sports Prototype -sarjan mestaruuden 1990. Hän voitti myös Macaun GP:n 1990 ja Daytonan 24 tunnin ajon vuonna 1992. Vuonna 2001 Hasemi siirtyi johtamaan Hasemi Sport, JGTC racing tiimiä ja Nissanin aftermarkets parts companyä.


title: Masahiro Hasemi

text: Hasemi on yksi harvoista japanilaisista, joka on voittanut kotikilpailunsa. Hän voitti Japanin GP:n vuonna 1975, mutta se ei kuulunut F1-sarjaan.


title: Tainnutuskranaatti

text: Tainnutuskranaatti on kranaatti, joka on suunniteltu tainnuttamaan kohde. Tainnutuskranaatista ei lennä sirpaleita. Kranaatin räjähtäessä se tuottaa yli 150 dB:n äänen ja muutaman miljoonan kandelan välähdyksen, sekä vapauttaa ilmaan melko pienen määrän kaasua, joka pakottaa ihmisen sulkemaan silmänsä ja saa kyynelet valumaan.


title: Tainnutuskranaatti

text: Ilman asianmukaista suojautumista tainnutuskranaatin räjähdys lähietäisyydellä saattaa aiheuttaa verenvuotoa korvista, tilapäisen sokeuden ja tilapäisen kuulovaurion.


title: Curling-vanhemmat

text: Curling-vanhemmat on nimitys, jota käytetään vanhemmista, jotka pyrkivät poistamaan esteet ja vaikeudet lastensa tieltä, palvelevat heitä, täyttävät kaikki toiveet ja haluavat suojella heitä pettymyksiltä. Käsitteen toi julkisuuteen tanskalainen psykologi Bent Hougaard teoksellaan "Curlingforældre og servicebørn" (2000), mutta sitä oli jo muutama vuosi aiemmin käyttänyt ruotsalainen psykologi Bengt Grandelius. Nimityksen analogia viittaa curling-peliin, jossa pelaajat auttavat harjaamalla pelikiven etenemistä jäällä samalla tavoin kuin curling-vanhemmat auttavat lapsiaan.


title: Surman suo

text: Surman suo on Heikki Luoman esikoisromaani. WSOY julkaisi sen vuonna 1989. Kirja sijoittuu jatkosodan ensimmäiseen syksyyn ja kertoo venäläisten sotavankien karusta todellisuudesta Torasuon työleirillä. Kirja perustuu todellisiin tapahtumiin Kerimäen Riitasensuon turvetyömaalla 1941–1943. Sata venäläistä sotavankia tuotiin työmaalle elo-syyskuussa. Varusteet olivat täysin sopimattomia ilmojen kylmettyä.


title: Surman suo

text: Kahden kuukauden kuluttua oli 45 vankia kuollut nälkään ja tauteihin. Miehiä sairastui kaiken aikaa, kunnes enää 25 vankia kykeni töihin. Lopulta vangit kieltäytyivät lähtemästä suolle ja tilanne tulkittiin kapinaksi. Sen tukahduttamisen yhteydessä ammuttiin kolmessa erässä 15 miestä. Kirjassa tapahtumat loppuvat siihen, kun vartijat saavat käskyn hakea ammuttavat ulos. Lukijan arvattavaksi jää, ketkä tutuksi tulleista vangeista tulevat ammutuksi.


title: Paul Hawkins

text: Robert Paul Hawkins (12. lokakuuta 1937 – 26. toukokuuta 1969) oli australialainen Formula 1 -kuljettaja. Hän osallistui kolmeen F1-osakilpailuun kaudella 1965. Hän oli parhaimmillaan 9. Etelä-Afrikan GP:ssä 1965.


title: Paul Hawkins

text: Hawkins on Alberto Ascarin lisäksi ainoa kahdesta F1-kuljettajasta, jotka ovat ajaneet Monacon satama-altaaseen kilpailussa. Hän pyörähti shikaanissa kierroksella 79, mutta ei loukkaantunut. Hawkins kuoli vuonna 1969 Oulton Parkin Tourist Trophy -kilpailussa, kun hänen ohjaamansa auto törmäsi puuhun ja syttyi tuleen.


title: Robert Taylor (yleisurheilija)

text: Robert James Taylor (14. syyskuuta 1948 Tyler, Texas, Yhdysvallat – 13. marraskuuta 2007 Missouri City, Texas, Yhdysvallat) oli yhdysvaltalainen pikajuoksija ja olympiavoittaja.


title: Robert Taylor (yleisurheilija)

text: Robert Taylor saavutti 100 metrin juoksussa Münchenin 1972 olympialaisissa hopeaa ajalla 10,24 s. Hän oli loppukilpailussa ainoa yhdysvaltalainen, koska Eddie Hart ja Rey Robinson olivat myöhästyneet toisista alkueristä. Kultaa Taylor voitti Hartin, Larry Blackin ja Gerald Tinkerin kanssa 4 × 100 metrin viestijuoksussa maailmanennätysajalla 38,19 s. Taylor juoksi viestissä toisen osuuden.


title: Lier

text: Lier voi tarkoittaa ainakin seuraavia:


title: Larry Black

text: Lawrence J. ”Larry” Black (20. heinäkuuta 1951 Miami, Florida, Yhdysvallat – 8. helmikuuta 2006 Miami, Florida, Yhdysvallat) oli yhdysvaltalainen pikajuoksija ja olympiavoittaja.


title: Larry Black

text: Larry Black saavutti 200 metrin juoksussa Münchenin 1972 olympialaisissa hopeaa ajalla 20,19 s. Hän hävisi Neuvostoliiton Valeri Borzoville 0,19 sekunnin erolla. Kultaa Black voitti yhdessä Robert Taylorin, Gerald Tinkerin ja Eddie Hartin kanssa 4 × 100 metrin viestijuoksussa maailmanennätysajalla 38,19 s. Black juoksi viestissä ensimmäisen osuuden.


title: Wayne Collett

text: Wayne Curtis Collett (20. lokakuuta 1949 Los Angeles, Kalifornia, Yhdysvallat – 17. maaliskuuta 2010 Los Angeles, Kalifornia, Yhdysvallat) oli yhdysvaltalainen pikajuoksija ja olympiamitalisti.


title: Wayne Collett

text: Wayne Collett saavutti 400 metrin juoksussa Münchenin 1972 olympialaisissa hopeaa ajalla 44,80 s. Hän hävisi maanmiehelleen Vincent Matthewsille 0,14 sekunnin erolla. Palkintojenjaossa Matthews ja Collett rupattelivat keskenään kansallislaulun soidessa, ja Kansainvälinen olympiakomitea tuomitsi heidät kilpailukieltoon sopimattoman käytöksen vuoksi. Kun tämän lisäksi Yhdysvaltain juoksijoista John Smith oli loukkaantunut, ei maa saanut joukkuetta 4 × 400 metrin viestijuoksuun.


title: Jevhen Aržanov

text: Jevhen Oleksandrovitš Aržanov (, s. 9. helmikuuta 1948 Kaluš, Ivano-Frankivsk, Ukrainan SNT, Neuvostoliitto) on ukrainalainen, Neuvostoliittoa edustanut keskimatkojen juoksija ja olympiamitalisti.


title: Jevhen Aržanov

text: Aržanov nousi Neuvostoliiton yleisurheilumaajoukkueeseen kaudella 1968. Hän osallistui Méxicon 1968 olympialaisissa 800 metrin juoksuun ja selviytyi alkuerästään jatkoon, mutta ei juossut välierissä. Ateenan EM-kilpailuissa 1969 hän sijoittui 800 metrillä neljänneksi ajalla 1.47,1. Vuoden 1970 Eurooppa cupin finaalissa Tukholmassa hän voitti 800 metriä. Helsingin EM-kilpailuissa 1971 hän voitti kultaa ajalla 1.45,6. Münchenin 1972 olympialaisissa hän saavutti hopeaa ajalla 1.45,89; hän hävisi Yhdysvaltain Dave Wottlelle 0,03 sekunnin erolla dramaattisessa maaliviivaratkaisussa. Aržanov aloitti loppukirinsä poikkeuksellisesti jo 250 metriä ennen maalia, mikä oli poikkeuksellista. Normaalisti hän oli ratkaissut kilpailut viimeisen 100 metrin ylivoimaisella kirillä. Tällä kerralla vastassa oli Yhdysvaltain Dave Wottle, joka oli myös kovasta loppukiristään tunnettu. Aržanovin kiri hyytyi aivan viimeisillä kymmenillä metreillä eikä loppuheittäytyminen vienyt häntä olympiavoittoon.


title: Jevhen Aržanov

text: Aržanov saavutti urallaan kaksi kertaa Euroopan 800 metrin sisähallimestaruuden vuosina 1970 ja 1971. Universiadeissa Aržanov voitti 800 metrin juoksun Moskovassa 1973 ajalla 1.46,88.


title: Jevhen Aržanov

text: Vuonna 1975 Aržanov saavutti vielä pronssia Neuvostoliiton mestaruuskilpailujen 800 metrillä. Sen jälkeen hän päätti uransa. Hän toimi Neuvosto-Ukrainan television ja radion yleisurheilukommentaattorina. Neuvostoliiton kaaduttua Aržanov toimi Etelä-Koreassa ja Vietnamissa valmentajana.


title: Arena Partners

text: Arena Partners Oy on vuonna 2000 perustettu viiden maakuntalehtiyhtymän yhteinen sähköisen liiketoiminnan kehitysyksikkö. Yhtiön toimipaikat sijaitsevat Jyväskylässä ja Joensuussa. Sen toimitusjohtaja on Tapio Moisio.


title: Arena Partners

text: Yhtiön liiketoiminta muodostuu luokitelluista ilmoituksista kuten asunto-, auto- ja työpaikkailmoituksista sekä mobiiliratkaisuista.


title: Arena Partners

text: Arena Partners -konserniin kuuluvat emoyhtiön lisäksi rekrytointiin keskittyvä Uranus Oy (100 %) ja mobiililiiketoimintaan keskittynyt tytäryhtiö (65 %) Arena Interactive Oy, jonka tytäryhtiö (100 %) on Arena Messaging Oy. Arena Interactive Oy tuottaa mobiilipalveluja Suomen ja Ruotsin sanomalehtisektorilla.


title: Arena Partners

text: Arena Partnersin -osakkuusyhtiötä ovat sähköiseen luokiteltuun (asunnot ja autot) ilmoitteluun keskittyvä Alma Mediapartners Oy (35 %) ja mobiiliin paikallisoppaaseen erikoistunut Adfore Technologies Oy (34 %).


title: Arena Partners

text: Yhtiön liikevaihto vuonna 2014 oli 138 000 euroa.


title: Arena Partners

text: Arena Partners on julkaisi aiemmin muun muassa Arena.fi-verkkopalvelua, josta asunto- ja autoilmoitukset siirtyivät yhteistyön myötä Etuovi.com-palveluun. Aiemmin mukana ollut tapahtumakalenteri lakkautettiin myös.


title: Arena Partners

text: Arena Partners Oy:n omistajia ovat Keskisuomalainen Oyj (37,85% osakkeista), Ilkka-Yhtymä Oyj (37,82 %) , Keski-Pohjanmaan Kirjapaino Oyj (8,11 %), Länsi-Savo Oy (8,11 %) sekä Pohjois-Karjalan Kirjapaino Oyj (8,11 %).


title: Arena Partners

text:
Arena Partnersin omistajayhtiöiden kustantamat maakuntalehdet ovat Ilkka, Itä-Savo, Karjalainen, Keskipohjanmaa, Keskisuomalainen, Länsi-Savo, Pohjalainen ja Savon Sanomat. Lisäksi yhtiöt kustantavat useita paikallis- ja ilmaisjakelulehteä.
Kaleva erosi yhteistyöstä talvella 2009 ja liittyi Oikotiehen.


title: Arena Partners

text: Maakuntalehtien yhteen laskettu levikki on 292 508 kpl (LT2013), lukijoita lehdillä on yhteensä yli miljoona (KMT2013). Lehtien verkkopalveluilla on yhteensä noin 761 000 eri selaajaa viikoittain (TNS Metrix 2014/21).


title: Vieraas maailmas

text: Vieraas maailmas on Heikki Luoman näytelmä evakoista ja "oikeista" ihmisistä. Siinä puhutaan sekä karjalan että hämeen murretta. Näytelmä sai kantaesityksensä Hollolan näyttämöllä vuonna 1989.


title: Vieraas maailmas

text: Tarina kertoo kantaväestön hoiteisiin majoitetusta evakkoperheestä jonka poika on kadonnut rintamalla. Isäntäperheen poika vuorostaan palaa sodasta, mutta ei ole enää ennallaan kaiken koetun jälkeen. Vakavasta aiheestaan huolimatta näytelmä vuorotellen itkettää ja naurattaa katsojaa.


title: Väkikivi

text: Väkikivi on Heikki Luoman humoristinen näytelmä, jossa äitinsä kotikylään Amerikasta palaava rikas Robert sekoittaa kyläläisten elämän.


title: Lyriel

text:
Lyriel on folk rockia soittava saksalainen yhtye, joka perustettiin vuonna 2003 Gummersbachissa.
Perinteisten rock- ja metallimusiikissa käytettävien instrumenttien lisäksi yhtye käyttää viulua ja selloa, jotka tuovat ilmaisuun kansanmusiikin sävyjä. Huomattava seikka on myös se, että nämä instrumentit eivät tule keikoilla taustanauhoilta, vaan ne oikeasti soitetaan.


title: Lyriel

text: Yhtye julkaisi kaksi ensimmäistä levyään Prisonworld ja Autumntales omakustannelevyinä, mutta 11. helmikuuta 2009 yhtye ilmoitti sivuillaan julkaisemassaan tiedotteessa, että se oli tehnyt levytyssopimuksen Femme Metal Recordsin kanssa.


title: Ethelda Bleibtrey

text: Ethelda M. Bleibtrey-Schlatke () oli yhdysvaltalainen uimari ja olympiavoittaja.


title: Ethelda Bleibtrey

text: Bleibtrey voitti ensimmäisenä naisena kolme olympiakultaa samoista olympialaisista, kun hän voitti Antwerpenin kesäolympialaisissa 1920 olympiakullat 100 ja 300 metrin vapaauinneista sekä 4 × 100 metrin vapaauintiviestistä. Hän ui jokaisella matkallaan myös maailmanennätyksen. 100 metrin vapaauinnin maailmanennätys oli 1.13,6, 300 metrin 4.34,0 ja viestissä syntyi maailmanennätys 5.11,6.


title: Ethelda Bleibtrey

text: Antwerpenin olympialaisissa syntyneen 100 metrin vapaauinnin maailmanennätyksen lisäksi Bleibtrey teki vuonna 1919 400 metrin ja 440 jaardin vapaauinnin maailmanennätyksen 6.30,2. Hilda James rikkoi ennätyksen kaksi vuotta myöhemmin. Bleibtreyn 100 metrin vapaauinnin maailmanennätys puolestaan pysyi voimassa vuoteen 1923, jolloin Gertrude Ederle onnistui rikkomaan sen.


title: Ethelda Bleibtrey

text: Bleibtrey edusti uintiurallaan seuratasolla Women’s Swimming Associationia. Uintiuransa jälkeen hän toimi muun muassa uimavalmentajana ja sairaanhoitajana. Hän kuoli vuonna 1978 72-vuotiaana Floridassa.


title: Ethelda Bleibtrey

text: Bleibtrey valittiin vuonna 1967 International Swimming Hall of Fameen.


title: Jussi Närvänen

text: Jussi Närvänen (käytti Saksassa peitenimeä Nehrman), () oli suomalainen jääkärimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan muun muassa pataljoonan komentajan apulaisenan Karjalan rintamalla.


title: Jussi Närvänen

text: Närväsen vanhemmat olivat maanviljelijä Matti Närvänen ja Anna Määttänen. Hänet vihittiin avioliittoon vuonna 1930 Fanny Hulda Aleksandra Teppo-Huttusen kanssa, josta hän erosi vuonna 1934. Hän kävi seitsemän luokkaa Käkisalmen vhteiskoulua ja erosi Terijoen yhteiskoulun kahdeksannelta luokalta yhtyäkseen jääkäriliikkeeseen. Hän suoritti taktiikan soveltaruiskurssin Suojeluskuutain päällystökoulussa vuonna 1926 ja Taistelukoulun komppanianpäällikkökurssin vuosina 1927 – 1928 ja majurikurssin vuonna 1931.


title: Jussi Närvänen

text: Närvänen liittyi vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 11. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, josta hänet kontemottiin 1. marraskuuta 1916 erikoistehtäviin Suomeen, mihin hän saapui marraskuun lopulla.


title: Jussi Närvänen

text: Suomessa hän sai määräyksen toimia Pohjoisen etapin eteläisellä osalla. Tällä retkellään hän osallistui Simossa Maaninkajärven kahakkaan 11. joulukuuta 1916. Kahakasta hän pääsi lievästi haavoittuneena pakenemaan ja ylitti Ruotsin rajan vaivalloisen matkansa jälkeen Ala-Vojakkalan kohdalla 15. joulukuuta 1916. Kahakassa saamiaan haavoja hän hoidatti Tukholmalaisessa sairaalassa. Takaisin Saksaan hän palasi 3. maaliskuuta 1917. Palatuaan hänet siirrettiin pataljoonan 1. konekiväärikomppaniaan 9. heinäkuuta 1917. Hän osallistui vuonna 1917 Polangenissa järjestetyille erikoiskursseille (pommarikurssi).


title: Jussi Närvänen

text: Närvänen saapui takaisin Suomeen aselaiva S/S Equityn toisella retkellä Aspuskäriin Merikarvialle 8. joulukuuta 1917. Merikarvialta hänet komennettiin Uuden metsätoimiston määräyksestä Viipuriin, missä hänen tuli odotella käskyjä Viipurissa suoritettavia tehtäviä varten, mutta käsky tulikin siirtyä Jyväskylään, jossa hänen tehtävänä oli kouluttaa paikallisia suojeluskuntajoukkoja.


title: Jussi Närvänen

text: Joukot koulutettuaan hän riisui näin kouluttamillaan joukoilla venäläiset joukot aseista 1. helmikuuta 1918, jotka olivat majoittuneena Jyväskylän kauppakoululle. Jyväskylästä Närvänen siirrettiin Karjalan rintamalle ja määrättiin 23. helmikuuta 1918 alkaen Karjalan armeijakunnan II pataljoonan sekä 15. maaliskuuta 1918 alkaen 2. rykmentin V pataljoonan komentajan jääkäriluutnantti Väinö Strömbergin apulaiseksi. Hänet nimitettiin lopulta V pataljoonan komentajaksi 7. huhtikuuta 1918 Strömbergin saatua komentajuuden muualta. Närvänen osallistui suomen sisällissodan taisteluihin Ahvolassa, Oravalassa, Juustilassa, Hovinmaalla ja Tienhaarassa. Näissä taisteluissa hän haavoittui lievästi Oravalassa.


title: Jussi Närvänen

text: Närvänen määrättiin sisällissodan jälkeen 19. toukokuuta 1918 alkaen opettajaksi Sortavalaan Karjalan divisioonan päällystökursseille. Myöhemmin hän palveli Karjalan rykmentti l:ssä, josta muodostettiin myöhemmin Itä-Suomen jalkaväkirykmentti 5. Hän toimi rykmentissä aluksi 2:sen ja 4. syyskuuta 1918 alkaen 6. komppanian päällikkönä. Itä-Suomen jalkaväkirykmentistä hänet siirrettiin 7. lokakuuta 1918 Sortavalan rajavartioryhmään, josta hänet määrättiin 15. lokakuuta 1918 alkaen täydennyspataljoonan komentajaksi ja 18. marraskuuta 1918 alkaen 3. pataljoonan 7. komppanian päälliköksi.


title: Jussi Närvänen

text: Sortavalasta hänet siirrettiin 2. huhtikuuta 1919 alkaen komppanianpäälliköksi Savon jalkaväkirykmentti 2:een ja edelleen 10. kesäkuuta 1919 alkaen Pohjois-Savon rykmentin 5. komppaniaan. Pohjois-Savon rykmentissä hänet määrättiin 10. marraskuuta 1920 alkaen rykmentin majoitusmestariksi ja 1. toukokuuta 1921 hänet nimitettiin 7. komppanian päälliköksi. Armeijasta Närvänen erosi 31. maaliskuuta 1925 ja työskenteli sen jälkeen maanviljelijänä vuosina 1925 – 1926. Aikansa maata viljeltyään hän astui 25. lokakuuta 1926 suojeluskuntajärjestön palvelukseen ja hänet sijoitettiin 1. sotilasohjaajaksi Raahen suojeluskuntapiiriin.


title: Jussi Närvänen

text: Suojeluskunnista hän erosi 15. syyskuuta 1927 ja astui takaisin Armeijan palvelukseen Pohjois-Savon rykmenttiin. Hänet sijoitettiin 16. syyskuuta 1927 alkaen komppanianpäälliköksi ensin 7. komppaniaan, josta hänet siirrettiin 13. joulukuuta 1927 alkaen 5. komppaniaan ja 31. tammikuuta 1928 alkaen 1. komppaniaan. Ensimmäisestä komppaniasta hän siirtyi 29. kesäkuuta 1928 alkaen aliupseerikoulun johtajaksi. Viimein hänet nimitettiin 19. toukokuuta 1931 alkaen II pataljoonan komentajaksi. Hän siirtyi 1. heinäkuuta 1933 Savon prikaatin ja 1. toukokuuta 1931 alkaen Savon jääkärirykmentin aliupseerikoulun johtajaksi.


title: Jussi Närvänen

text: Myöhemmin hän hoiti muun muassa Keski-Suomen rykmentin komentajan virkaa 6. helmikuuta – 6. kesäkuuta 1932 välisen ajan. Hän erosi toistamiseen armeijasta 6. lokakuuta 1934. Hän kuolisin hieman eronsa jälkeen 16. marraskuuta 1934 ja haudattiin Muolaaseen.


title: Tommi Nakari

text: Tommi Taneli Nakari (s. 1967) on suomalainen väkivaltarikollinen, joka on syyllistynyt vuosien saatossa kolmeen henkirikokseen. Näissä tapoissa surmansa ovat saaneet Nakarin avovaimo, äiti ja tyttöystävä. Myös Nakarin veljet ovat rikoksista tuomittuja.


title: Tommi Nakari

text: Vuonna 1992 Nakari syyllistyi ensimmäiseen henkirikokseensa. Hän puukotti avovaimoaan useaan otteeseen ja viilsi tämän kurkun auki nautittuaan reilusti alkoholia ja lääkkeitä. Virottuaan Nakari ei muistanut tekoaan, ja löydettyään avovaimon kuolleena hän yritti itsemurhaa. Hän asui jonkin aikaa ruumiin kanssa ja jatkoi samalla päihteiden käyttöä. Lopulta poliisi saapui ja Nakari jäi kiinni.


title: Tommi Nakari

text: Kävi ilmi, että Nakari oli iskenyt avovaimoaan puukolla ainakin 21 kertaa. Hän oli uhkaillut naista kuolemalla jo aiemmin. Avoliittoa oli kestänyt viisi kuukautta.


title: Tommi Nakari

text: Vaikeasta persoonallisuushäiriöstä kärsinyt Nakari sai 12 vuoden ja 4 kuukauden tuomion murhasta täyttä ymmärrystä vailla. Hovioikeudessa tuomio muuttui ja rangaistus lieveni, koska Nakarin katsottiin syyllistyneen murhan sijasta tappoon.


title: Tommi Nakari

text: Nakari vapautui vuonna 1998 ja surmasi seuraavana uhrinaan 56-vuotiaan äitinsä nyrkein ja teräasein. Nakari ei taaskaan muistanut teostaan mitään. Hän sai 10 vuotta ja 8 kuukautta vankeutta taposta ja pahoinpitelystä.


title: Tommi Nakari

text: Vapauduttuaan ehdonalaiseen Nakari alkoi seurustella Anna-Emilia Simniceanun kanssa. 26-vuotias Simniceanu katosi tammikuussa 2008 ja löytyi pian kuolleena mökin rannasta. Poliisi tavoitti Nakarin Kuopiosta. Myöhemmin 41-vuotias mies tuomittiin teräaseella ja tukehduttamalla tehdystä taposta 14,5 vuoden vankeuteen. Ehdonalaiseen hän ei enää pääse, vaan rangaistus on kärsittävä kokonaan. Simniceanun tappamisesta langetettu pitkä tuomio pysyi Itä-Suomen hovioikeudessa.


title: Agariciidae

text: Agariciidaee on kivikorallien heimo. Siihen kuuluu seitsemän sukua, joista yksi tunnetaan vain fossiileista. Niissä on kaikissa symbioottisia leviä. Leptoseris-suvun koralleja tavataan myös Atlantilla, muita sukuja vain indopasifisella merialueella.


title: Khalid Al Qassimi

text: Sheikki Khalid ibn Faisal ibn Sultan Al Qassimi (arab. الشيخ خالد بن فيصل بن سلطان القاسمي, "Aš-Šaykh Khālid ibn Sulṭān al-Qāssimī") (s. 18. helmikuuta 1972 Abu Dhabi, Yhdistyneet arabiemiirikunnat) on arabiemiirikuntalainen sheikki ja ralliautoilija. Hän on Sharjan ja Ras al Khaiman emiraatteja hallitsevan al Qassimin kuninkaallisen perheen jäsen. Al Qassimi on ajanut Citroënin tehdastallin kolmatta autoa valikoiduissa ralleissa kaudelta 2013 alkaen.


title: Khalid Al Qassimi

text: Hän ajoi monia vuosia Lähi-idän sarjoissa mm. Conrad Rautenbachin kanssa. Vuonna 2007 Abu Dhabi teki sponsorisopimuksen Fordin kanssa ja Al-Qassimi hyppäsi Fordin kolmosautoon. Kartturiksi tuli brittiläinen Nicky Beech. Hän debytoi Suomen MM-rallissa, ajaen kilpailussa 16:nneksi. Paras tulos oli Katalonian asvaltilla tullut 14. sija. Kaudella 2004 hän ajoi uransa ensimmäisen MM-rallin Subarulla, päätyen sijalle 20. Turkkiinkin hän osallistui, mutta keskeytti ulosajoon. Hän voitti myös Lähi-idän mestaruuden ennen Rautenbachia.


title: Khalid Al Qassimi

text: Kaudella 2005 hän ajoi vain yhden MM-rallin Turkissa, josta tuloksena oli keskeytys. Kaudella 2006 hän osallistui Kreikan ja Kyproksen ralleihin, sijoittuen Kreikassa 13. sijalle.


title: Khalid Al Qassimi

text: Kaudella 2007 hänet pestattiin Fordin kolmosautoon. Kauden paras tulos oli 14. sija Kataloniasta. Seuraavalla kaudella paras tulos oli Jordanian MM-rallin 9 sija.


title: Khalid Al Qassimi

text: 2009 Al-Qassimin kartturiksi tuli brittiläinen Michael Orr. Orr siirtyi Matthew Wilsonin viereltä ja Nicky Beech siirtyi intialaisen Narem Kumarin kartturiksi. Hän ajoi Irlannissa, Kyproksella ja Portugalissa kahdeksanneksi. Kreikan rallissa hän ajoi kuudenneksi. Kaudella 2010 Al-Qassimi saavutti uuden pistelaskujärjestelmän ansiosta 12 pistettä. Hän ajoi pisteille Portugalin, Saksan ja Espanjan kilpailuissa.


title: Khalid Al Qassimi

text: Kaudella 2011 Al-Qassimi jatkoi rallin MM-sarjassa Fordilla Michael Orrin kanssa osallistuen kahdeksaan MM-osakilpailuun. Kauden ja koko tähänastisen uran paras sijoitus oli Australian rallin viides sija.


title: Khalid Al Qassimi

text: Kaudella 2013 Al-Qassimi vaihtoi Fordilta Citroën-tallin. Kartanlukijaksi Orrin sijaan tuli toinen britti Scott Martin, joka aiemmin oli toiminut Matthew Wilsonin kartanlukijana Stobart-tallissa. Al-Qassimi ja Scott osallistuivat Citroënin autolla seitsemään MM-osakilpailuun. Kauden parhaat sijoitukset tulivat Portugalin ja Australian ralleista joissa molemmissa he sijoittuivat sijalle 9.


title: Khalid Al Qassimi

text: Kaudella 2014 Al-Qassimi jatkoi Citroënin tallissa, mutta kartanlukijaksi vaihtui myöskin brittiläinen Chris Patterson. Patterson oli aiemmin istunut mm. Nasser Al-Attiyahin sekä Petter Solbergin kartanlukijana.


title: Khalid Al Qassimi

text: Kaudella 2015 Al-Qassimi ja Patterson jatkoivat Citroënin tallissa osallistuen viiteen MM-ralliin. Paras saavutus oli Argentiinan rallin kuudes sija. Muissa ralleissa hän oli hitain WRC1-luokan kuljettaja eikä sijoittunut pisteille.


title: Khalid Al Qassimi

text: Kaudella 2016 ja Kaudella 2017 Al-Qassimi ja Patterson jatkoivat yhteistyötään Citroën Total Abu Dhabin tallissa osallistuen molempina kausina neljään ralliin. Sijoitukset olivat poikkeuksetta pistesijojen ulkopuolella.


title: Khalid Al Qassimi

text: Kaudella 2018 Al-Qassimi ajoi edelleen Citroenin tehdastallissa. Ralleissa hän sijoittui pääosin viimeiseksi.


title: Puolan ralli

text: Puolan ralli on maailman toiseksi vanhin ralli Monte Carlo -rallin jälkeen. Puolassa ajettiin ensimmäinen ralli jo vuonna 1921 ja vuonna 1973 siitä tuli yksi MM-kalenteriin kuuluvista kilpailuista. MM-arvoisena Puolassa on ajettu myös vuosina 2009 ja 2014, joista jälkimmäisenä reitti kiersi myös naapurimaa Liettuan puolella.


title: Puolan ralli

text: Ensimmäinen Puolan ralli, jonka voitti Tadeusz Heyne Dodgellaan, ajettiin Varsovasta Białowieżaan ja takaisin. Sittemmin kisa siirtyi Krakovan lähelle, jossa kisaa ajettiin asfaltilla. Vuonna 2005 kisa siirrettiin Masurian järvialueelle ja nykyään se on soraralli.


title: Puolan ralli

text: Vaikka kilpailu onkin kuulunut lähinnä Euroopan mestaruussarjaan, reitillä on nähty myös tuttuja nimiä Timo Mäkisestä Jean Todtiin. Toistaiseksi kilpailun ovat kuitenkin voittaneet suomalaisista ainoastaan Rauno Aaltonen, joka ajoi voittoon vuonna 1965 BMC Mini Cooper S:llä, Mikko Hirvonen vuonna 2009 Ford Focus RS WRC 08:lla sekä Esapekka Lappi vuonna 2012 Škoda Fabia S2000:lla.


title: Puolan ralli

text: Vuoden 1973 Puolan rallissa 65 osallistujasta maaliin selvisi ainoastaan kolme autokuntaa, joka on edelleen pienin määrä MM-sarjan historiassa.


title: The Avalanches

text: The Avalanches on elektronista musiikkia soittava yhtye Melbournesta, Australiasta. Yhtye on parhaiten tunnettu albumistaan "Since I Left You".


title: Horizon-luokan fregatti

text: Horizon-luokan fregatit (eli "Horizon Common New Generation Frigate", CNGF) ovat italialais-ranskalaisen yhteishankkeen kehittämiä uuden sukupolven ilmatorjuntafregatteja. Alun perin hankkeeseen osallistui myös Iso-Britannia, mutta se vetäytyi siitä vuonna 1999 alustyypille asettamiensa teknisten vaatimusten poikettua muiden osallistujien asettamista vaatimuksista. Italiassa alusluokka on saanut nimen "Orizzonte", ranskaksi ja englanniksi se on "Horizon" ().


title: Horizon-luokan fregatti

text: Hanke käynnistyi vuonna 1992, sen jälkeen kun aiempi yritys luoda NATO-maiden yhteinen monikansallinen fregattityyppi NFR-90 oli päättynyt epäonnistumiseen 1990-luvun alussa. Uuden hankkeen tuloksena syntyi Horizon-luokan fregatin ohella uusi ilmatorjuntaohjusjärjestelmä PAAMS (Principal Anti-Air Missile System). Uutta hanketta varjostavia ongelmia ilmeni lähes heti. Ranska tarvitsi ilmatorjunta-aluksen sen lentotukialusten suojaksi, mutta varustettuna ainoastaan keskimatkan ohjuksin, sillä lentotukialus lentokoneineen kykeni suojaamaan itseään etäältä. Myös Italian laivasto tarvitsee operoidessaan Välimeren suhteellisen rajatulla alueella vain rajoitettua kantamaa, sillä se kykenee suojaamaan aluksia mantereelle tukeutuvilla omilla hävittäjäkoneillaan. Hävittäjäkoneen lentoon esimerkiksi Välimeren poikki saattaa kulua vain kymmeniä minuutteja. Iso-Britannia sitä vastoin edellytti hankittavalta alustyypiltä että se kykenisi muodostamaan itsensä ja suojaamansa laivasto-osaston ylle vahvan suojavyöhykkeen pitkän kantaman ohjuksin.


title: Horizon-luokan fregatti

text: Erimielisyyksiä aiheutti myös ilmatorjuntaohjusten laukaisuun käytettävän järjestelmän valinta, Ranska ja Italia suosivat ohjukset pystysuoraan laukaisevaa SYLVER (SYstème de Lancement VERtical) -järjestelmää, britit sen sijaan halusivat yhdysvaltalaisen Mk 41:n, jolla kyetään laukaisemaan myös Tomahawk -risteilyohjuksia. Asia ratkesi, kun PAAMS:in kehittäjät valitsivat järjestelmäksi SYLVER:in. Brittien irtaannuttua hankkeesta vuonna 1999, se valitsi PAAMS:in kehittämäänsä Tyypin 45 hävittäjään, hyödyntäen Horizon-hankkeessa saatua kokemusta.


title: Horizon-luokan fregatti

text: Hanke jatkui italialais-ranskalaisena yhteistyönä ja ensimmäinen alus, ranskalainen "Forbin" laskettiin vesille maaliskuussa 2005. Sen sisaralus "Chevalier Paul" laskettiin vesille heinäkuussa 2006. Kaksi muutakin alusta oli suunnitteilla, mutta niiden sijasta hankitaan FREMM-monitoimifregatteja. Italian laivasto tilasi kaksi alusta, "Andrea Doria" ja "Caio Duilio". Myös Italia kaavaili kahta muuta alusta, mutta sekin on vetäytynyt hankinnasta FREMM-luokan eduksi.


title: John Bates Clark -mitali

text: John Bates Clark -mitali () on Yhdysvaltain taloustieteellisen yhdistyksen AEA:n myöntämä palkinto merkittävimmälle alle 40-vuotiaalle yhdysvaltalaiselle ekonomistille.


title: John Bates Clark -mitali

text: Palkinto on nimetty John Bates Clarkin mukaan. Se on jaettu vuodesta 1947 lähtien. Vuodesta 2009 lähtien palkinto jaetaan vuosittain. Aiemmin se jaettiin joka toinen vuosi.


title: John Bates Clark -mitali

text: Palkintoa pidetään taloustieteen toiseksi arvostetuimpana palkintona Nobel-palkinnon jälkeen. Monet sen voittajista ovatkin myöhemmin saaneet Nobel-palkinnon.


Kolmen caballeron paluu ja muita Don Rosan parhaita on Don Rosan vuonna 2009 ilmestynyt kahdeksas Aku Ankka -sarjakuvien kokoelma. Kokoelma käsittää Caballero-sarjojen lisäksi muiden muassa sellaiset Rosa-klassikot kuin Ankkalinnan pillipiipari, Talon kokoinen vastustaja ja Ensimmäinen keksintö. Edellinen kirja Rosalta ilmestyi 2007, kirja oli "Roope Ankan elämä ja teot 2".


title: Kolmen caballeron paluu ja muita Don Rosan parhaita

text: Kirja sisältää seuraavat tarinat:


title: Abnormally Attracted to Sin

text: Abnormally Attracted to Sin on yhdysvaltalaisen laulaja-lauluntekijä Tori Amosin albumi, joka julkaistiin toukokuussa 2009. Albumista on olemassa kaksi versiota, tavallinen ja erikoisversio, jossa on mukana Christian Lambin ohjaamia musiikkivideoita sisältävä DVD. Kappaleiden sanoituksissa Amos käsittelee mm. miesten ja naisten välisiä suhteita sekä uskontoa.


title: Abnormally Attracted to Sin

text: Albumi debytoi Suomen virallisen listan sijalla 20.


title: Ortodoksinen papisto

text: Ortodoksinen papisto voidaan jakaa niin sanottuun mustaan ja valkoiseen papistoon. Mustalla papistolla tarkoitetaan munkkiuteen vihkiytynyttä papistoa, kuten pappismunkit ja munkkidiakonit. Useimmat ortodoksiset piispat kuuluvat mustaan papistoon eli he nousevat virkaansa luostarin kautta. Valkeaan papistoon kuuluvat luostarilaitoksen ulkopuoliset piispat, papit ja diakonit. Useimmat papit ja diakonit ovat naimisissa, muutama harva on vannonut selibaattilupauksen ennen vihkimistä. Leskeksi jäänyt pappi ei saa avioitua uudestaan eikä solmia muutenkaan läheistä suhdetta naiseen. Jos näin tapahtuu, hän joutuu toimituskieltoon. Suomen ortodoksisessa kirkossa on tällaisia tapauksia sattunut useita, viimeksi lokakuussa 2011..


title: Ortodoksinen papisto

text: Alempaan eli avustavaan papistoon kuuluvat alidiakonit ja lukijat sekä laulajat. Heidän tulee nauttia ehtoollisensa kirkkokansan joukossa. Ennen vuotta 1988 avustavaan papistoon kuuluivat lisäksi kanttorit, kirkonisännöitsijät ja ponomarit, mutta tuolloin piispainkokous päätti muuttaa käytännön niin, että avustavaan papistoon kuuluvat vain ne, jotka piispa on erikseen vihkinyt tehtävään kheirotesian kautta.


title: ViaMichelin

text: ViaMichelin on autonrengasvalmistaja Michelin Groupin tytäryhtiö, joka tuottaa erilaisia sähköisiä karttapalveluita. Yksi sen merkittävimmistä karttapalveluita on samanniminen "ViaMichelin" karttapalvelu, joita voi käyttää pöytä- tai sylitietokoneiden lisäksi myös kämmentietokoneilla ja matkapuhelimilla. Palvelut ovat saatavissa ranskaksi, sveitsinranskaksi, sveitsinsaksaksi, sveitsinitaliaksi, italiaksi, englanniksi, espanjaksi, saksaksi, hollanniksi, belgianransaksi, flaamiksi, itävallansaksaksi, puolaksi, portugaliksi ja kansainväliseksi englanniksi.


title: 2A65 Msta B

text: 2A65 Msta-B on venäläinen 152 mm kanuunahaupitsi. Tykin venäläinen nimike on 152-ММ ГАУБИЦА 2А65 "МСТА-Б".


title: 2A65 Msta B

text: 2A65 otettiin palveluskäyttöön 1980-luvun puolivälin tienoilla neuvostoarmeijassa. NATO:n tiedustelu havaitsi uuden tykkimallin käyttöönoton vuonna 1987, minkä johdosta tykistä käytetään joskus nimeä M1987. Tällä hetkellä tykkejä arvioidaan olevan Venäjän asevoimien käytössä noin 370 kappaletta.


title: 2A65 Msta B

text: Tykin putki on 53 kaliiperia pitkä ja sen on asennettu kaksipyöräiselle haaralavetille. Tykin lukkolaite on puoliautomaattinen putoava kiilalukko. Putken peräkappaleeseen on kiinnitetty lataussilta ja tykin rekyylivoimasta käyttövoimansa saava jousitoiminen latauslaite.


title: 2A65 Msta B

text: 2A65:ssa käytetään kartussilaukauksia. Ammusvalikoima sisältää mm. sirpalekranaatteja, kuorma-ammuksia ja erikoisammuksia. Tykin suurin kantama tavanomaisilla ammuksilla on 24 700 metriä ja rakettiavusteisilla ammuksilla 28 500 m. Putken suurin korotus on 70°. Tykin tuliasemapaino on 6  800 kg ja ammuksen suurin lähtönopeus 810 m/s.


title: 2A65 Msta B

text: 2A65 Msta-B:stä on olemassa myös 2S19-panssarihaupitsin tykkinä käytetty versio 2A64 Msta-S.


Hätäkeskuslaitoksen karttakoordinaattipalvelu on vapaasti saatavilla oleva sähköinen karttapalvelu. Sitä käytetään palo- ja pelastustoimessa hälytysajoneuvojen ohjaamiseen oikeaan kohteeseen navigaattoreiden avulla. Koordinaattipalvelun kehittäminen aloitettiin siksi, että Suomen saaristoissa paikantaminen ei ollut helppoa siksi, että kartoissa ei ollut erottelevia paikannimiä ja erehtyminen saarista oli helposti mahdollista. Palvelu perustuu Maanmittauslaitoksen karttapohjille.


title: Hätäkeskuslaitoksen karttakoordinaattipalvelu

text: Ajatuksena on se, että esimerkiksi vapaa-ajan asuja ottaisi etukäteen selvää siitä, missä WGS84-koordinaattipisteessä hänen asuntonsa sijaitsee ja tulostaisi koordinaattipalvelusta paperille seinälle laitettavan hälytysohjeen, jonka perusteella hälytyskeskuksen "112"-numeroon soitettaessa olisi helppo sanoa tarkka koordinaatti. Tulostettu hälytysohje palvelee myös vieraita ja vuokralaisia, joilla ei ole paikallistuntemusta.


text: Palvelu tuotetaan suomen, ruotsin ja englannin kielillä.


text: Hätäkeskuslaitos-viraston koordinaattipalvelusta saa melko tarkkoja koordinaatteja paikkojen osoittamiseen myös muuhun käyttöön, esimerkiksi risteykset ajo-ohjeita varten käsin navigaattoriin tai GPS-paikantimeen tallennettavaksi tai maisema- ja arkkitehtuurivalokuvien ottopaikkojen merkitsemiseksi.


title: Iwao Hakamada

text: Iwao Hakamada (; s. 10. maaliskuuta 1937) on entinen japanilainen ammattinyrkkeilijä. Hän sai syytteen 30. kesäkuuta 1966 tapahtuneesta nelihenkisen perheen murhasta, jonka yhteydessä perheen kotoa varastettiin rahaa ja koti sytytettiin lopulta palamaan. 11. syyskuuta 1968 Iwao Hakamada tuomittiin kuolemaan. Maaliskuussa 2014 viranomaiset vapauttivat Hakamadan ja avasivat tapauksen uudelleen.


title: Iwao Hakamada

text: Iwao itse ja hänen puolustajansa pitävät häntä syyttömänä tekoon. Tunnustusta sanottiin pakotetuksi ja todisteita vääriksi. Muun muassa kardinaali Peter Seiichi Shirayanagi ajoi vangin vapauttamista. Tuomari Norimichi Kumamoto, joka jo aikoinaan äänesti kuolemantuomiota vastaan, on sanonut Iwao Hakamadan tunnustaneen jouduttuaan kahdenkymmenen päivän eristykseen ja kidutukseen pienessä huoneessa.


title: Iwao Hakamada

text: Hakamadan mielenterveys näyttää vankeusaikana järkkyneen. Hän lähetti vuosien ajan siskolleen järjettömiä ja omituisia kirjeitä. Yksi psykiatri on sanonut hänen kärsivän ”laitospsykoosista”, ja toisen mukaan hän on ”mielisairauden tilassa”.


title: Iwao Hakamada

text: Vuonna 2014 Iwao vapautettiin vankilasta 47 vankeusvuoden jälkeen, kun DNA-todisteet osoittivat hänen syyttömyyttään ja todisteiden epäiltiin olevan tekaistuja. Vapautuessaan hän oli maailman pitkäaikaisin kuolemansellin asukas. Hän oli vasta kuudes kuolemaantuomittu, joka sai tapauksensa uuteen käsittelyyn toisen maailmansodan jälkeisessä Japanissa. Viidestä aiemmasta neljä oli vapautettu ja yhden oikeudenkäynti oli kesken.


title: Jarmo Muukkonen

text: Jarmo Muukkonen (s. 17. marraskuuta 1966) on suomalainen entinen jääkiekkoilija. Hän pelasi vuodet 1992–1996 Kiekko-Espoon riveissä ja uransa kaksi viimeistä kauttaan 1996–1998 Elitserien-joukkue Västerås IK:ssa.


title: Jarmo Muukkonen

text: Hän toimii asianajajana Espoossa. Hän toimi ennen myös jääkiekon SM-liigan kurinpitopäällikkönä.


title: Kansalaisen Karttapaikka

text: Kansalaisen Karttapaikka on Maanmittauslaitoksen kuluttajille suuntaama, verkossa toimiva maksuton karttapalvelu. Karttapaikalla voi katsella Maanmittauslaitoksen kartta-aineistoja, ilmakuvia sekä kiinteistöjen sijaintitietoja.


title: Kansalaisen Karttapaikka

text: Karttapaikassa voi hakea karttoja koko Suomesta muun muassa paikannimillä ja koordinaateilla. Tarkemmissa mittakaavoissa kartoille saa näkyviin myös kiinteistöjaotuksen (kiinteistörajat ja kiinteistötunnukset). Karttatasoja voi katsella päällekkäin ja tasojen läpinäkyvyyttä säätämällä luoda mieleisensä karttanäkymän.


title: Kansalaisen Karttapaikka

text: Karttapaikassa voi luoda karttaan oman merkinnän ja jakaa sen linkkinä esimerkiksi sähköpostitse tai sosiaalisessa mediassa.


title: Kansalaisen Karttapaikka

text: Palvelussa voi kohdistaa haun useassa koordinaattijärjestelmässä sekä muuntaa koordinaatteja näiden välillä. Tuetut koordinaattijärjestelmät ovat KKJ1–5, YKJ, ETRS-TM35FIN, ETRS-TM34, ETRS-TM36, ETRS-GK19–31, ja EUREF-FIN (2D).


title: Kansalaisen Karttapaikka

text: Palvelu on kaikille avoin ja maksuton, eikä sen käyttö vaadi rekisteröitymistä. Palvelusta voi myös ostaa painettuja karttoja sekä räätälöityjä karttatulosteita.


title: Inge Helten

text: Ingeborg (Inge) Helten (s. 31. joulukuuta 1950 Westum, Remagen, Rheinland-Pfalz, Saksa) on entinen saksalainen pikajuoksija ja olympiamitalisti.


title: Inge Helten

text: Inge Helten voitti Helsingin EM-kilpailuissa 1971 kultaa 4 × 100 metrin viestijuoksussa Euroopan ennätyksellä 43,3 s. Hän juoksi viestissä toisen osuuden. Samoissa kisoissa hän sijoittui 100 metrin juoksussa neljänneksi ajalla 11,6 s. Rooman EM-kilpailuissa 1974 Helten juoksi viestissä ankkuriosuuden ja saavutti hopeaa ajalla 42,75 s.


title: Inge Helten

text: Kesäkuussa 1976 Helten juoksi Fürthissä 100 metrin sähköajanoton maailmanennätyksen 11,04 s. Montréalin 1976 olympialaisissa hän saavutti hopeaa 4 × 100 metrillä ajalla 42,59 s; hän juoksi toisen osuuden. Uransa ainoan henkilökohtaisen arvokisamitalin hän sai Montréalin kisojen 100 metrin juoksussa sijoittumalla pronssille ajalla 11,17 s – välierissä hänen maannaisensa Annegret Richter vei häneltä matkan maailmanennätyksen. Lisäksi Helten oli 200 metrin juoksussa viides ajalla 22,68 s.


title: Inge Helten

text: Sisäratojen EM-kilpailuissa Inge Helten voitti 4 × 1 kierroksen viestissä kultaa Rotterdamissa 1973 ajalla 1.24,15 (kierroksen pituus 170 metriä). Henkilökohtaisilla matkoilla hän oli EM-hallikisoissa parhaimmillaan neljäs 50 metrillä Grenoblessa 1972 ajalla 6,34 s sekä 60 metrillä Münchenissä 1976 ajalla 7,29 s.


title: Suomen turkkilaiset

text: Suomen turkkilaiset ovat Suomessa asuvia turkkilaisia tai heidän lapsiaan. Vuonna 2016 Suomessa asui 7 403 turkkia äidinkielenään puhuvaa henkilöä.


title: Marion Becker

text: Marion Becker (o.s. Steiner, s. 21. tammikuuta 1950 Hampuri, Länsi-Saksa) on entinen saksalainen keihäänheittäjä ja olympiamitalisti. Hän edusti myös nuorena Itä-Saksaa ja avioiduttuaan Romaniaa.


title: Marion Becker

text: Marion Becker edusti Münchenin 1972 olympialaisissa Romaniaa. Hän karsiutui keihäänheiton loppukilpailusta tuloksella 50,74 m. Olympialaisten jälkeen hän ja hänen aviomiehensä eivät palanneet enää Romaniaan. Montréalin 1976 olympialaisissa Becker pääsi edustamaan Länsi-Saksaa ja saavutti keihäänheitossa hopeaa tuloksella 64,70 m.


title: Lucy Gordon

text: Lucy Gordon (22. toukokuuta 1980 Oxford, Englanti – 20. toukokuuta 2009 Pariisi, Ranska) oli brittiläissyntyinen malli ja näyttelijä.


title: Lucy Gordon

text: Gordon aloitti näyttelijänuransa vuonna 2001 esiintymällä "Parfyymi"-elokuvassa. Gordonin lyhyeksi jääneen näyttelijänuran tunnetuin rooli on 2007 valmistunut elokuva "Spider-Man 3 – Hämähäkkimies 3", jossa hänet nähdään toimittaja Jennifer Duganina.


title: Lucy Gordon

text: Gordon sai juuri ennen kuolemaansa päätökseen "Gainsbourg – tarina legendasta" -elokuvan kuvaukset. Laulaja, näyttelijä ja ohjaaja Serge Gainsbourgin elämästä kertovassa, vuonna 2010 ensi-iltansa saaneessa elokuvassa Gordon esittää Gainsbourgin naisystävää, laulaja-näyttelijä Jane Birkiniä.


title: Lucy Gordon

text: Gordon teki itsemurhan hirttäytymällä Pariisissa sijaitsevassa asunnossaan 20. toukokuuta 2009, kaksi päivää ennen 29-vuotissyntymäpäiväänsä.


title: Kim Peyton

text: Kimberley Marie (Kim) Peyton McDonald (26. tammikuuta 1957 Hood River, Oregon – 13. joulukuuta 1986 Stanford, Kalifornia) oli yhdysvaltalainen uimari ja olympiavoittaja. Hän voitti Montréalin kesäolympialaisissa 1976 olympiakultaa 4 × 100 metrin vapaauintiviestistä, yhdessä Jill Sterkelin, Shirley Babashoffin ja Wendy Bogliolin kanssa. Heidän uimansa aika 3.44,82 oli myös maailmanennätys. Uintiuransa aikana Peyton voitti myös viisi kultaa Pan-Amerikan kisoista.


title: Kim Peyton

text: Peyton edusti uintiurallaan seuratasolla "David Douglas Swim Clubia". Uintiuransa jälkeen hän tapasi miehensä Andrew McDonaldin, joka voitti olympiahopeaa miesten vesipallossa vuonna 1984. Vuonna 1979 Peytonilla todettiin aivokasvain, joka lopulta johti hänen kuolemaansa vain 29-vuotiaana joulukuussa 1986.


title: Suzanne Tamim

text: Suzanne Tamim (23. syyskuuta 1977 – 28. heinäkuuta 2008 Dubai) oli libanonilainen poplaulaja, joka nousi maineeseen voitettuaan vuonna 1996 järjestetyn libanonilaisen television kykyjenetsintäohjelman.


title: Suzanne Tamim

text: Tamim oli naimisissa kahdesti. Hänen ensimmäinen aviomiehensä oli Ali Muzannar, ja heidän avioeronsa herätti paljon huomiota mediassa. Tamimin toinen aviomies oli puolestaan libanonilainen impressaari ja tuottaja Adel Matouk, josta tuli Tamimin manageri. Tämäkin liitto päättyi eroon, joka poiki runsaslukuisia syytteitä Tamimia vastaan.


title: Suzanne Tamim

text: Avioerojen jälkeen Tamimin rakastaja oli egyptiläinen Kansandemokraattisen puolueen parlamentaarikko ja kiinteistömiljardööri Hisham Talaat Mustafa, joka murhautti Tamimin 28. heinäkuuta 2008 Tamimin Dubain-huoneistossa Yhdistyneissä arabiemiraateissa. Mustafa oli maksanut eläkkeelle jääneelle poliisille ja turvamiehelleen Mohsen al-Sukkarille 2 miljoonaa dollaria Tamimin murhasta. 2. syyskuuta 2008 Mustafa pidätettiin ja hänen koskemattomuutensa Egyptin parlamentin ylähuoneen jäsenenä peruutettiin. Viikkoa myöhemmin myös al-Sukkari pidätettiin. Egyptin tuomioistuin tuomitsi sekä Mustafan että al-Sukkarin kuolemaan murhasta Kairossa 21. toukokuuta 2009.


title: Gabriele Hinzmann

text: Gabriele Hinzmann (s. 31. toukokuuta 1947 Schwerin, Mecklenburg-Etu-Pommeri, Saksa) on entinen itäsaksalainen kiekonheittäjä ja olympiamitalisti.


title: Gabriele Hinzmann

text: Hinzmann sijoittui Ateenan EM-kilpailuissa 1969 kiekonheitossa seitsemänneksi tuloksella 52,32 m. Münchenin 1972 olympialaisissa hän oli kuudes tuloksella 61,72 m. Rooman EM-kilpailuissa 1974 hän saavutti pronssia tuloksella 62,50 m. Montréalin 1976 olympialaisissa hän sijoittui myös pronssille tuloksella 66,84 m; loppukilpailussa hänen viisi ensimmäistä heittoaan kantoivat kaikki yli 66 metriä ja kuudes oli yliastuttu.


title: Roland Steuk

text: Roland Steuk (s. 5. maaliskuuta 1959 Berliini, Saksan demokraattinen tasavalta) on entinen itäsaksalainen moukarinheittäjä.


title: Roland Steuk

text: Steuk saavutti uransa ainoan aikuisten arvokisamitalin sijoittumalla hopealle Prahan EM-kilpailuissa 1978 tuloksella 77,24 m. Hän hävisi olympiavoittaja Juri Sedyhille vain 4 senttimetrin erolla. Moskovan 1980 olympialaisissa Steuk sijoittui neljänneksi tuloksella 77,54 m. Ateenan EM-kilpailuissa 1982 hän oli seitsemäs tuloksella 74,76 m ja Helsingin MM-kilpailuissa 1983 kahdestoista tuloksella 72,10 m.


title: Roland Steuk

text: Steuk heitti 7,26 kilogramman moukarilla nuorten maailmanennätyksen 78,14 m vuonna 1978. Ennätyksen rikkoi Olli-Pekka Karjalainen vuonna 1999.


title: Chris Irwin

text: Chris Irwin (s. 27. kesäkuuta 1942) on entinen brittiläinen autourheilija. Hän osallistui kymmeneen Formula 1 -sarjan MM-osakilpailuun kausilla 1966–1967. Hän saavutti 2 MM-pistettä Ranskan GP:ssä 1967.


title: Chris Irwin

text: Irwinin ura loppui ennenaikaisesti hänen joutuessaan onnettomuuteen Nürburgringin tuhannen kilometrin ajon harjoituksissa vuonna 1968. Hän menetti autonsa hallinnan ja auto hyppäsi ilmaan kieppuen ennen osumistaan maahan perä edellä. Irwin sai vakavia vammoja päähänsä, joista hän toipui, mutta ei voinut enää kilpailla.


title: Chris Irwin

text: Irwin on nykyäänkin hyvässä kunnossa, mutta piilossa medialta, kärsien yhä takaumia onnettomuudesta. Hän vieraili tosin vuonna 2008 Thruxtonin radan 40-vuotisjuhlissa huhtikuussa.


title: Vái

text: Vái () on ranta Kreikalle kuuluvan Kreetan saaren itärannikolla, Siteían kunnassa Lasíthin alueyksikössä. Se tunnetaan erityisesti rannalla olevasta "Váin palmumetsästä" (Φοινικόδασος του Βάι, "Foinikódasos tou Vái"), jossa kasvavat mahdollisesti Euroopan ainoat kotoperäiset palmut, lajiltaan kreetantaateleita ("Phoenix theophrastii"). Ranta on mahdollisesti koko saaren suosituin ja valokuvatuin, ja sitä kutsutaan joskus nimellä ”Välimeren Karibia”.


title: Vái

text: Váilla vierailee päivittäin sadoittain ihmisiä. Váin rannalla vuokrataan aurinkotuoleja sekä sieltä löytyvät kahvila, ravintola, suihkut ja käymälät. Alun perin hipit saapuivat rannalle ja alueesta kehittyi leirintäalue. Viranomaiset kuitenkin aitasivat alueen huomattuaan, mitä rannalla tapahtui, ja siitä tehtiin tieteellinen tutkimusalue. Suuri osa tästä tutkimusalueesta on nykyisinkin aidattu ja se sijaitsee hieman ylempänä rannasta ja levittäytyy pienikokoiseen laaksoon.


title: Vái

text: Erään legendan mukaan rannalla kasvavat palmut olisivat saaneet alkunsa arabimerirosvojen mukanaan tuomista ja maahan heittämistä taateleiden kivistä. Vaikka tämä olisikin mahdollista, ovat palmut kuitenkin kotoperäisiä. Ne olivat kasvaneet Kreetalla jo kauan ennen arabien saapumista. Rannan palmut ovat pohjoisimpina kasvavia oman lajinsa edustajia. Palmujen hedelmät ovat kuivia ja pieniä, eivätkä ne ole syömäkelpoisia.


title: Bruce Johnstone

text: Bruce Johnstone (oik. William Bruce Gordon Johnstone, s. 30. tammikuuta 1937) on entinen eteläafrikkalainen BRM-tallin F1-kuljettaja. Hän osallistui ainoastaan yhteen F1-osakilpailuun kaudella 1960 ja sijoittui yhdeksänneksi.


title: Martha Norelius

text: Märta Maria (Martha) Norelius-Wright () oli yhdysvaltalainen uimari ja olympiavoittaja. Norelius syntyi Ruotsissa ruotsalaisille vanhemmille, mutta perhe muutti myöhemmin Yhdysvaltoihin. Norelius voitti uintiurallaan kolme olympiakultaa. Ensimmäinen niistä tuli Pariisin kesäolympialaisista 1924 400 metrin vapaauinnissa.


title: Martha Norelius

text: Neljä vuotta myöhemmin Amsterdamissa Norelius voitti jälleen saman matkan, ja nyt myös lisäksi 4 × 100 metrin vapaauintiviestin. Norelius oli ensimmäinen nainen (ja myös tähän päivään mennessä ainoa), joka on voittanut 400 metrin vapaauinnin kaksissa peräkkäisissä olympialaisissa.


title: Martha Norelius

text: Norelius edusti uintiurallaan "Women's Swimming Associationia". Hän meni naimisiin 15. toukokuuta 1930 Kanadan tunnetuimman soutajan, Joseph Wright Jr.:n kanssa. Wright Jr. oli myös olympiamitalisti samoista Amsterdamin olympialaisista, miesten kaksikoista. Wrightin isä Joseph Wright Sr. oli myös kaksinkertainen olympiamitalisti soudusta. Myös Noreliuksen isä Bror oli olympiakävijä; hän edusti Ruotsia miesten uinnissa vuonna 1906.


title: Martha Norelius

text: Norelius kuoli 47-vuotiaana vuonna 1955.


title: Joonan lähettäminen

text: Joonan lähettäminen on virolaisen Rudolf Tobiasin säveltämä oratorio. Se perustuu Vanhan testamentin kertomukseen Joonasta. Oratoriota pidetään Tobiaksen pääteoksena.


title: Detlef Gerstenberg

text: Detlef Gerstenberg (5. maaliskuuta 1957 Eisenhüttenstadt, Brandenburg, Saksan demokraattinen tasavalta – 24. tammikuuta 1993 Berliini, Saksa) oli itäsaksalainen moukarinheittäjä.


title: Detlef Gerstenberg

text: Gerstenberg edusti moukarinheittäjänä Itä-Saksaa kolmissa arvokisoissa. Prahan EM-kilpailuissa 1978 hän sijoittui neljänneksi tuloksella 76,70 m. Moskovan 1980 olympialaisissa hän sijoittui viidenneksi tuloksella 74,60 m. Ateenan EM-kilpailuissa 1982 hän oli kuudes tuloksella 75,32 m. Hänen ennätyksensä oli vuonna 1984 heitetty 80,50 m mutta tuona vuonna hän ei päässyt olympialaisiin itäblokin maiden boikotin vuoksi.


title: Detlef Gerstenberg

text: Gerstenberg kuoli maksakirroosiin 35-vuotiaana tammikuussa 1993.


title: Ndonga

text:
Ndonga on bantukieliin kuuluvan oshivambon kielen murre, jota puhutaan Namibian Ambomaalla ja Angolan eteläosassa. Puhujia sillä on noin 690 000. Ensimmäisen
ndongankielisen kirjan, "ABD Moshindonga: omukanda uatango koshindonga ua piangoa", kirjoitti lähetystyöntekijä Pietari Kurvinen vuonna 1876. Suomalainen lähetyssaarnaaja Martti Rautanen loi ndongalle kirjakielen ja käänsi sille osan Raamattua. Ndongan kielelle oppikirjoja laati August Pettinen, joka oli Ambomaalla lähetystyössä vuodesta 1887 alkaen parikymmentä vuotta.


title: Jochen Sachse

text: Jochen Sachse (s. 2. lokakuuta 1948 Frankenberg, Saksi, Saksa) on entinen itäsaksalainen moukarinheittäjä ja olympiamitalisti.


title: Jochen Sachse

text: Sachse edusti moukarinheittäjänä Itä-Saksaa kuusissa arvokisoissa. Ateenan EM-kilpailuissa 1969 hän sijoittui viidenneksi tuloksella 68,60 m. Helsingin EM-kilpailuissa 1971 hän oli seitsemäs tuloksella 69,74 m. Münchenin 1972 olympialaisissa hän saavutti hopeaa tuloksella 74,96 m; hän nousi viimeisellä heitollaan kolmannelta sijalta toiseksi mutta hävisi Neuvostoliiton Anatoli Bondartšukille 54 senttimetrin erolla. Toisen arvokisamitalinsa Sachse saavutti sijoittumalla Rooman EM-kilpailuissa 1974 hopealle tuloksella 74,00 m; Neuvostoliiton Aleksei Spiridonov ohitti hänet 20 senttimetrillä koko kilpailun toiseksi viimeisellä heitolla. Montréalin 1976 olympialaisissa Sachse sijoittui kuudenneksi tuloksella 74,30 m ja Prahan EM-kilpailuissa 1978 hän oli yhdeksäs tuloksella 71,56 m.


title: Jochen Sachse

text: Universiadeissa Sachse voitti moukarinheiton Torinossa 1970 tuloksella 72,34 m.


title: Arkkitehti (lehti)

text: Arkkitehti (lyh. "ark") on vuodesta 1903 lähtien ilmestynyt arkkitehtuuria käsittelevä suomalainen aikakauslehti. Lehden on perustanut Suomen Arkkitehtiliiton (SAFA) edeltäjä Arkitektklubben, ja vuodesta 1921 alkaen sitä on julkaissut vuonna 1919 perustettu SAFA. Se on Suomen vanhin rakennusalan lehti ja maailman vanhimpia arkkitehtuurilehtiä. Lehti ilmestyi ruotsinkielisenä 1903–1919. Lehden – silloin nimeltään Arkitekten – ensimmäinen päätoimittaja oli Bertel Jung 1903–1905. Vuonna 2009 päätoimittajan tehtäviin astui Jorma Mukala.


title: Arkkitehti (lehti)

text: Arkkitehti sisältää arkkitehtuurin asiantuntijoiden kirjoittamia esittelyjä ja arvioita Suomen arkkitehtuurista. Artikkelit käsittelevät muun muassa uusia kiinnostavia rakennuksia, rakentamattomia suunnitelmia, entistämisiä, sisustuksia ja yhdyskuntasuunnittelua. Jokainen lehden numero pyritään laatimaan ajankohtaisia artikkeleita sisältäväksi teemakokonaisuudeksi. Joissakin numeroissa luodaan myös retrospektiivisiä katsauksia huomattavien suomalaisten arkkitehtien töihin. Lehden "Areena"-palstalla puolestaan esitellään tiivistetymmin arkkitehtuurin, muotoilun ja kuvataiteen uusimpia ilmiöitä, alan tutkimusta, tuoreita kirjoja sekä arkkitehtuurin virtauksia muissa maissa. Lehdessä on perinteisesti käyty myös monipuolista ja kriittistä arkkitehtuurikeskustelua, ja monet lehdessä esitetyt mielipiteet ovat kiteytyneet osaksi laajempaa näkemystä.


title: Arkkitehti (lehti)

text: Lehti ilmestyy kuusi kertaa vuodessa, ja kussakin numerossa on keskimäärin sata sivua. Lehti on lähes täysin kaksikielinen, eli jokaisen artikkelin tekstiosuudesta on sekä suomen- että englanninkielinen versio ja myös lehdessä julkaistujen kuvien kuvatekstit ovat sekä suomeksi että englanniksi. Jokaisen numeron yhteydessä ilmestyy lisäksi irrallinen "Arkkitehtuurikilpailuja"-liite, joka esittelee tärkeimpien ajankohtaisten arkkitehtikilpailujen tuloksia.